Дино Буццати. Инсоннинг улуғлиги (ҳикоя) | www.ziyouz.uz\nБош саҳифа Жаҳон насри онлайн антологиясиДино Буццати (1906-1972; Италия)Дино Буццати. Инсоннинг улуғлиги (ҳикоя)\nБу ерда кимдир борми?\nСаволга заҳарханда ва аламзада пўнғиллаш тарзида жавоб қайтди. Кейин маҳаллий таомилга биноан ҳар ким ўзини танитиб бошлади:\nРиккардон Марчелло, – деди бир бўғиқ овоз, – ўғрилик, оғирлаштирувчи ҳолатларда.\nБетстседа Кармела, – худди бочканинг ичидан чиқаётгандек бўғиқ овозда деди яна бир маҳбус. – Фирибгар-ретсидивист.\nЎзини танитиш давом этди:\nМарфи Лучано, зўрлаш.\nЛаватаро Макс, бегуноҳ.\nСўнгги сўздан кейин хонани гулдурос кулги тутди. Мутойиба ҳаммага хуш ёққан эди: Лаватародек қўллари қанчадан-қанча бегуноҳ жонларнинг қонига бўялган ашаддий босқинчи, ўтакетган гуноҳкорни ким ҳам билмайди дейсиз?\nЭспозито Энеа, қотиллик! – Бу маҳбуснинг овозида фархланиш оҳанги зуҳур кўрсатди.\nМуттирони Винчентсо, – бу овоз буткул ғолибона оҳангда янгради, – падаркушлик… Хўш, сен-чи, қари бурга, сен кимсан ўзи?!\nМен… – жавоб қилди янги маҳбус. – Тўғрисини айтсам, ўзим ҳам билмайман. Мени ушлаб ҳужжат кўрсатишимни талаб қилишди. Бироқ менда ҳеч қачон ҳеч қанақа ҳужжат бўлган эмас.\nБундан чиқди, дайдилик экан-да, – деди кимдир истеҳзо билан. – Лақабинг нима?\nМенинг отим Морро, лақабим эса… ҳмм-ҳмм… Улуғ.\nДемак, Улуғ Морро. Хўш, ёмон эмас, – муносабат билдирди зулмат қаъридаги бир овоз, – оти-зотинг сенга анчагина катталик қилар экан: у сенга ўхшаганларнинг ўнтасига етиб ортар экан.\nТўппа-тўғри, – мулойимлик билан маъқуллади қария. – Бироқ бу ерда менинг гуноҳим йўқ. Лақабимни менга аввал-бошда калака қилиб қўйишганди. Начора, энди ҳеч нима қилиб бўлмайди. Очиғини айтсам, бу лақаб менинг бошимга битган бало бўлди. Мана, масалан… бироқ бунинг тарихи жуда узоқ-да…\nҚани-қани, борини тўкиб солавер! – маҳбуслардан бири чолга қўрслик билан қичқирди. – Бизнинг вақтимиз ошиб-тошиб ётибди!\nБошқалар бу гапни қизғин қўллаб-қувватлашди. Қамоқхонанинг бири биридан зерикарли оддий кунларида ҳар қандай эрмак – байрам!\nБўпти, майли, – ноилож рози бўлди қария. – Кунлардан бир куни шаҳар – нима эди номи, майли бу муҳим эмас – шаҳар бўйлаб кезиб юрганимда, данғиллама чодирлару у ёқдан бу ёққа турли хил ноз-неъматларни ташиб юрган хизматкорларга кўзим тушди. Афтидан, катта бир базмга тайёргарлик кўрилаётганга ўхшайди, омадим чопди деб садақа сўраш учун уларга яқинроқ келдим. Ҳали оғиз очиб улгурмаган эдим, бўйи камида икки метр келадиган бир дароз менинг ёқамга чанг солиб, бақириб-чақира кетди: “Мана, ўғри, мен уни тутиб олдим. Кеча хўжайинимизнинг от ёпинчиғини шу одам ўғирлаган. Тағин уялмай-нетмай келиб туришини қаранглар-а! Ана энди ўзингдан кўр, ҳозир қовурғаларингни санаб қўямиз!” “Менинг қовурғаларимними? – дедим. – Ахир, мен кеча бу ердан ўттиз милча олисда эдим, қанақа қилиб…” “Ҳой алдоқчи, куни кеча сени ўз кўзларим билан кўрдим-ку. Қўлингда ёпинчиқ билан қочиб кетаётган эдинг-ку!”, – деб бақириб ҳалиги барзанги мени чодир тикилган кенг ҳовли томонга судралаклади.\nМен тиз чўкиб яна ёлвордим: “Рост айтяпман, кеча бу ердан ўттиз мил олисда эдим. Шаҳрингизга биринчи бор келишим. Улуғ Морро сўзим!” “Нима-нима?! – деб беихтиёр қичқирди ҳалиги барзанги менга кўзининг пахтаси чиқиб қарар экан. “Улуғ Морро сўзим!” деб такрорладим мен. У бўлса, энди бирдан хоҳолаб кулиб юборди: “Нима, сен ҳали Улуғ Морромисан? Ҳой, одамлар, эшитмадим деманглар, бу ёққа келинглар, манови битлиқига қаранглар, оти “Улуғ Морро” экан бунинг!” Кейин менга ўгирилиб сўради: — Улуғ Морронинг кимлигини биласанми ўзи?!” “Менинг ўзим Морроман, бошқа Моррони билмайман” дедим. “Билмасанг билиб қўй, Улуғ Морро, — деди ҳалиги ярамас, – айнан бизнинг муҳтарам хўжайинимиз бўладилар. Сен гадой, уларнинг исмларини ўзлаштириб олишга қандай ҳаддинг сиғди?! Ана энди ўзингдан кўр!.. Ана, хўжайиннинг ўзлари келяптилар!..”\nДарҳақиқат, қарасам, бақир-чақирлардан безовталанганми, хўжайин чодирдан чиқиб биз томон келяпти. Бу одам бой савдогар экан. Бой бўлганда ҳам, шаҳардаги, эҳтимолки, бу ёруғ оламдаги энг бой одам экан. Хуллас, ўша одам менинг ёнимга келиб афтимга қаради. Кейин сўраб-суриштирди. Ахийри кулди: садақа сўраб турган қандайдир гадойнинг ўзи билан адашлиги, афтидан, унга кулгили туюлди. Сўнгра у хизматкорига мени бўшатишни буюрди. Уйига таклиф қилди. Хазиналарга лиқ тўла муҳташам хоналарини, ҳаттоки тилла билан қимматбаҳо жавоҳирлар сақланадиган зирҳланган хонани кўз-кўз қилди. Қорнимни яхшилаб тўйдиришларини буюрди. Шундан кейин айтдики: “Сенинг оти-зотингга боғлиқ бу ҳангома, бечора оқсоқол, шунинг учун ҳам қизиқки, Ҳиндистонга сафарим чоғида худди шундай бир воқеа менинг бошимдан ҳам кечган эди. У ерда ўз молим билан бозорга чиқиб борган эдим, одамлар қанақа қимматбаҳо буюмлар билан савдо қилаётганимни кўриб атрофимда уймалашиб қолишди. Кимлигим-у қаэрдан келганимни сўраб-суриштиришди. “Мени Улуғ Морро дейдилар!” – деб жавоб қилдим. Улар бўлса, қошларини чимириб менга танбеҳ бера кетишди: “Улуғ Морро дейсанми? Сенингдек оддий олибсотарда қанақанги улуғлик бўлиши мумкин?! Инсоннинг улуғлиги – унинг ақлида-ку! Бу дунёда Улуғ Морро фақатгина битта, у ҳам бизнинг шаҳримизда яшайди. У мамлакатимизнинг фахри-ифтихори! Сен лўттибоз ўзингнинг мақтанчоқлигинг учун ҳозир унинг ҳузурига бориб кечирим сўрайсан!”\nШундай дея менинг қўлларимни боғлаб, ўзим бу дунёда борлигини мутлақо билмайдиган ана ўша Морронинг олдига олиб боришди. У машҳур олим, файласуф, математик, астроном-у астролог бўлиб, барча уни қарийб Худо деб билишар экан. Ҳайриятки, у англашилмовчилик бўлганини дарров тушунди-да, кулди. Қўлларимни ечишни буюрди. Хос хонаси, расадхонаси, ўзи ўз қўллари билан яратган мў‘жизавий ускуналарини бирма-бир менга кўрсатиб чиқди. Кейин шундай деди: “Бу воқеа, эй олис ўлкалардан келган жаҳонгашта савдогар, шунинг учун ҳам қизиқки, Леванта оролига саёҳатим чоғида мен ҳам худди шундай бир кўргиликни бошимдан кечирган эдим. Мен бир вулқоннинг бошига уни тадқиқ қилиш учун пойи-пиёда юриб кўтарилаётган эдим, бу ерликларникига ўхшамайдиган уст-бошим шубҳа уйғотганми, қайдам, бир гуруҳ навкарлар йўлимни тўсишди. Менинг кимлигимни сўраб-суриштиришди. Оти-зотимни айтган заҳотим мени занжирбанд қилиб шаҳарга олиб кетишди. “Ҳали сен ўзингни Улуғ Морро деб ҳисоблаяпсанми? – дейишди улар. – Сенингдек бечораҳол муаллимда қанақанги улуғлик бўлиши мумкин?! Улуғ Морро бу ёруғ оламда битта-ю битта, у ҳам бўлса, оролимизнинг эгаси, қўлига қилич тутган жамики жангчиларнинг энг қўрқмас-қаҳрамони! Албатта, бизнинг ҳукмдоримиз сенинг кимлигингни билган заҳоти бошингни танангдан жудо қилишимизни буюради!” Улар шундай дея мени ўзларининг важоҳати ҳар қандай одамнинг капалагини учирадиган ҳукмдорларига рўпара қилишди. Яхшиям мен унинг тилини топиб, гап нимадалигини тушунтира олдим. Шунда қаҳри қаттиқ деб таърифланган ҳукмдор бу ажойиб-ғаройиб ўхшашликдан кулиб, мени занжирдан бўшатишларини буюрди. Қимматбаҳо саруполар билан сийлади. Ўзининг қасри олийига таклиф қилди. Жамики яқин ва олис ороллардаги халқлар устидан қозонган ғалабаларини намойиш этувчи далилларни кўрсатди. Охирида шундай деди: “Бу тасодиф, эй менинг исмимни зиммасида кўтариб юрган алломаи замон, шунинг учун ҳам қизиқки, Европа деб аталувчи олис жойларда жанг қилиб юрганимда мен билан ҳам худди шундай воқеа содир бўлган. Ўзимнинг енгилмас лашкарим билан ўрмон оралаб кетаётган эдим, кутилмаганда соч-соқоли ўсиб кетган тоғликлар олдимиздан чиқиб, мени тўхтатиб сўрашди: “Сен ким бўлибсанки, қурол-яроғингнинг шақир-шуқури билан ўрмонимизнинг тинчини бузяпсан?” Номимнинг ўзиданоқ уларнинг қўрқиб-қалтираб қолишига қаттиқ ишониб “Мен Улуғ Морроман” дедим. Бироқ улар қўрқишнинг ўрнига мени масхаралаб кулиб айтдиларки, “Улуғ Морро дейсанми? Сен ҳазиллашаётган бўлсанг керак-а? Сенингдек дайди итга ўхшаб санқиб юрган оддийгина бир жангарида қанақанги улуғлик бўлсин?! Инсоннинг улуғлиги – нафсини тийиши билан руҳининг юксаклигида эмасми? Бу дунёда биргина Улуғ Морро бор. Инсоннинг ҳақиқий улуғлигини ўз кўзларинг билан кўриб қўй деб ҳозир биз сени унинг ҳузурига олиб борамиз” Шундай деб улар мени кичик бир ўрага бошлаб боришди. Қарасам, ғарибгина чайлада уст-боши юпунгина, соқоли оппоқ бир чол ўтирибди. Айтишларича, у бутун умрини табиатни томоша қилиб, Худога ибодат қилиб ўтказган экан. Тўғрисини айтсам, бундай вазмин-хотиржам, тириклигидан мамнун, эҳтимолки, бахтиёр инсонни умрим бино бўлиб ҳеч кўрмаган эдим. Бироқ, нима қилай, ҳаётимни тубдан ўзгартириш энди менинг учун жуда-жуда кеч…\nХуллас, оролнинг қудратли ҳукмдори – донишманд алломага, аллома – бой савдогарга, савдогар – уйига садақа сўраб келган ялангоёқ қарияга шуларни айтиб берибди. Ҳаммаларининг исми Морро экан. Бунинг устига, ҳар бири у ёки бу сабабга кўра “Улуғ” деган лақаб олишган экан.\nЧол ўз ҳикоясини тугатганида қоронғи қамоқхона бўйлаб маҳбуслардан бирининг овози таралди:\nАгар менинг миям айниб қолмаган бўлса, бундан чиқди, ана ўша чайладаги бадбахт оқсоқол – демак, энг Улуғ Морро – бу сен бўлиб чиқяпсан, шундайми?\nСизларга нима десам экан, болаларим, – саволга жавобан на ҳа, на йўқ демай ўзича минғирлади чол. – Ҳаётда нималар бўлмайди дейсиз!\nШунда ҳамма бир муддат жим қолди. Зотан, баъзи нарсалар одамни жиддийроқ ўйлаб кўришга мажбур қилади. Ҳаттоки учига чиққан муттаҳамларни ҳам!\nРус тилидан Раҳимжон ва Фаррух ОТАУЛИ таржималари\n← Аввалги Аввалги Дино Буццати. Ўликлар нега тирилмайди (ҳикоя)\nКейинги → Кейинги: Дино Буццати. Ёзувчининг сири (ҳикоя)


Ҳамшира, шифокор ва ўқитувчилар маоши бир неча бараварга оширилади – вазир ўринбосари - xabar.uz\nҲамшира, шифокор ва ўқитувчилар маоши бир...\n19.12.2020 06:32 0 3111\nСоғлиқни сақлаш вазирининг ўринбосари Амрилло Иноятов 2021 йилда ҳамшира, шифокор ва ўқитувчиларнинг маошлари бир неча баравар оширилишини маълум қилди. Бу ҳақда «Gazeta.uz» хабар берди.\n«Бу оғриқли савол… Сизни ишонтириб айтаман, муҳтарам Президентимиз айтдилар, яқин кунларда, яқинлашиб келаётган 2021 йилда ҳамшира, шифокор ва ўқитувчиларнинг иш ҳақи бир неча баравар оширилади», — деган вазирнинг биринчи ўринбосари.\nУ, шунингдек, хориждаги ўзбекистонлик мутахассисларни ватанга қайтариш масаласига ҳам тўхталиб ўтган.\n«Улар чет элдаги қулайликлар туфайли мамлакатни тарк этишди. Уларни қайтаришнинг ягона усули — яхши иш ҳақи бериш. Яқинда Президент биз бирламчи тиббий ёрдам шифокорларининг иш ҳақини 1000 долларга кўтарамиз, деб эълон қилди. Шунда улар ўзлари қайтиб келишади. Агар Африкада улар ўртача 3000 доллар маош олса, бу ерда 1000 доллар коэффициенти бўйича бу иш ҳақига тенг бўлади. Биз эндигина оёққа тураётган янги мамлакатмиз», — деган Амрилло Иноятов.\nўқитувчи shifokor маош Ҳамшира\nТаълим 24/02, 17:06\nҲодиса 20/02, 19:16\nТошкентда икки нафар шифокор калтакланди


11:11 / 08.09.2019 | Samandar | 807\nАссалому алайкум! Ўзи 5 вақт намоз ўқийдиган. Фақат қарзига (ваъдасига) вафо қилмайдиганларнинг хукми қанақа бўлади? Муаййан муддатга келишилгандан кейин бермай, қочиб юришлик. Аслида шароити ва маблағи етарли. Қарз олиб ишга тиккан. Фақат иши ўхшамай қолгани учун, шуни важ қилиб кўрсатади. Ишлатган ишчиларини хам хаққини бермаяпти. Лекин ўзининг моддий шароити қарзни тўлашга етади. Шу масалани ёритиб берсангиз. Зоя сиздан келган жавобни кўрсатгандан кейин, қилаётган иши нотўғрилигини билиб инсофга келиб қолар. Раҳмат.\n– Ва алайкум ассалом! Бу ишни қилаётган инсонни ҳам савол берган инсонни ҳам шахси билан ишимиз йўқ. Мақсадимиз агар ростдан ҳам шу сифатга эга бўлса ўзини ислоҳ қилсин. Намоз ўқигани учун савобини олади. Бунда шак-шубҳа йўқ. Қилаётган иши эса зулм, ҳаром амалдир. Шу ҳолатда мабодо шаҳид бўлиб ўлса ҳам жаннатга кирмайди. Ундайларни ҳадисда муфлис(касодга учраган)лар дейилади.


25 ёшли ҳиндистонлик Манита Сингх исмли аёл кутилмаганда 5 фарзандни дунёга келтирди. Ҳомиладорликнинг 26 ҳафтасида уни тўлғоқ тутиб, касалхонасига олиб борилганда, ярим соат мобайнида 5 қизалоқни дунёга келтирган, деб хабар беради "Даракчи.уз" нашри.\nМанита туғруққа қадар бирор тиббий текширувдан ўтмаганлиги боис, 5 қизалоқнинг дунёга келиши тиббиёт ходимларига ҳам, унинг ўзига ҳам кутилмаган совға бўлди. Ҳар бир чақалоқнинг оғирлиги 1,200 килограмм. Ҳозирча болалар янги туғилган чақалоқлар учун тайёрланган махсус интенсив палатада сақланмоқда. Манитанинг яқинлари унинг 5 фарзанд дунёга келтирганини тақдирнинг инъоми деб қабул қилишди. Чунки Манита бундан 1 йил илгари ўғил фарзандни дунёга келтирган, аммо бола туғилгач вафот этган.\nШифокорлар табиий йўл билан 5 боланинг дунёга келиши 60 миллиондан биттага тўғри келишини, беш нафар бир жинсли боланинг туғилиши ҳам камдан-кам учрайдиган ҳол эканлигини маълум қилишган\nҲИНДИСТОНЛИК ФАРЗАНДНИ КУТИЛМАГАНДА КЕЛТИРДИ ДУНЁГА АЁЛ


Хитойнинг тутқич ва қулфларсиз электрон тарзда очилувчи олти эшикли HiPhi Х кроссовери ҳақида » Ўзбекистон янгиликлари – Zamin.uz\n, 28 2020, 10:11\nХитойнинг тутқич ва қулфларсиз электрон тарзда очилувчи олти эшикли HiPhi Х кроссовери ҳақида\n04 сен, 07:34 1 034 Авто\nHiPhi Х электрокроссовери устида олиб борилаётган ишларнинг сўнгги босқичи бошланди ва Human Horizons компанияси унинг ўзига хос жиҳати ҳақида маълумот беришга қарор қилди. Гап анъанавий тутқичлар ҳамда механик қулфларга эга бўлмаган эшикларни очувчи NT Door тизими ҳақида кетмоқда — улар ўрнини электроника эгаллаган, деб хабар беради Motor.\nЙўлтанламас прототипи 2019 йилда тақдим этилган бўлиб, дастлаб HiPhi 1 деб аталган. Унга 96 киловатт/соатли аккумулятор ва ҳар бирининг қуввати 268 от кучига тенг иккита электромотор ўрнатилган. Ишлаб чиқарувчининг маълум қилишича, электромобил жойидан қўзғалиб, 3,6 сония ичида соатига 100 километр тезликка эриша олади. Бир марта қувватланиш орқали эса 644 километр масофа босишга қодир. Модель биринчи бор тақдим этилган кўринишидан деярли фарқ қилмайди, фақат бир марта қувватланиш орқали босиб ўтиладиган масофа 610 километрни ҳамда 100 км/соатга эришиш учун керак бўладиган вақт 3,9 сонияни ташкил этарди.\nHiPhi Х учинчи даражали автопилот, ёруғлик индикацияга эга дастурланувчи матрицали оптика, Human Oriented Architecture (HOA) платформа дастурига эга бўлади, шунингдек, у 5G-V2X стандартини қўллаб-қувватлайди ва NT Door эшиклари тўлиқ электрон тарзда очилади. Автомобилнинг барча олтита эшиги алоҳида модул ёрдамида бошқарилади, уларни эса махсус тугмани босиш орқали очиш мумкин. Очиш-ёпиш вариантлари: «ақлли» калит, юзни таниш, смартфонда ёки махсус иловадаги виртуал ID.\nБундан ташқари, HiPhi Х олти турдаги тўхтатиш ва тушириш сценарийларини таклиф этади, 360 даража атрофни кузатувчи яқинлашиш датчиги эса эшикни қайси бурчак остида хавфсиз очиш мумкинлигини кўрсатади. Электроника қисм «ҳаво орқали» янгиланади. Кроссоверни ишлаб чиқариш шу йил охиридан, савдолар эса 2021 йилдан бошланади.\nМусиқа остида ёруғлик шоу уюштиришга қодир Xpeng P7 электромобили (видео) 04 авг, 11:18\nHyundai биринчи электро миниавтобусни тақдим этди 03 июл, 12:00\nОлти ғилдиракли Brabus иккита Rolls-Royce нархида сотувга қўйилди (фото) 25 апр, 18:24\nДунёдаги "энг тезкор" автомобиль яратилди 07 мар, 10:38\nKia’нинг янги автомобили беш сония ичида юз километр тезликка етиши мумкин 12 дек, 19:52\n5та ОТМ бакалавриатга кириш имтиҳонларини мустақил ўтказади 28 окт, 09:30 123\nКоронавирус қачон янада юқумли бўлиши ва оғир асоратларга олиб келиши мумкин? 28 окт, 08:03 329\nАлмазбек Атамбоев тергов изоляторидан ахлоқ-тузатиш колониясига ўтказилади 27 окт, 23:37 490\nВадим Абрамов "Навбаҳор" футболчиларига: Ўйнагиси келмаса, майдонга тушиб нима қилади? 27 окт, 23:15 654\n3 млрд. сўмга яқин кредит қарзи учун қарздорнинг кўчмас мулки сотилди 27 окт, 22:50 311


“Мафтунингман-2” – миллий ва замонавий санъатимиз намойиши - Шоу-бизнес - PressNews.uz\nБош Саҳифа / Шоу-бизнес / “Мафтунингман-2” – миллий ва замонавий санъатимиз намойиши\n“Мафтунингман-2” – миллий ва замонавий санъатимиз намойиши\nҚўшилди: 18 июн 2016 14:30\nБарчамиз учун қадрдон бўлиб қолган “Мафтунингман” кинофильми номини эшитишимиз биланоқ юзимизга беихтиёр табассум югуради.\nКлара Жалилова, Турғун Азизов, Аббос Бакиров, Наби Раҳимов, Раъно Ҳамроқулова, Санъат Девонов каби буюк истеъдодлар рол ижро этган “Мафтунингман” кинофильмини такрор ва такрор кўрсак-да, ундан зерикмаймиз. Чунки, оддий халқ орасидан чиққан санъат шайдоларини кашф этган бу фильмда қайсидир маънода ўзимизни, юрагимиз туб-тубида яширинган истеъдодимиз рўёбини кўргандай бўламиз. Шунинг учундир, фильмда янграган ҳар бир қўшиқ, оммавий саҳналар биз учун жуда таниш, жуда қадрдон. Уларни тинглаганда беихтиёр кайфиятимиз кўтарилади.\nЯқинда “Dono Productions” кинокомпанияси ҳам шундай масъулиятли ишга, яъни “Мафтунингман-2” кинофильмини яратишга яхши ниятлар билан қўл ургани ва ушбу кинофильм учун мамлакат бўйлаб кастинг эълон қилингани ҳақида хабар тарқалган эди.\nТан олиш керак, телеканаллар, матбуот ва интернет сайтларида эълон қилинган “Мафтунингман-2” кастингги ҳамюртларимиз орасида катта қизиқишга сабаб бўлди. Кастингнинг биринчи босқичи 7-15 июнь кунлари Тошкент шаҳрида бўлиб ўтди. Унда асосан Ўзбекистон Давлат консерваторияси, Давлат санъат ва маданият институти ҳамда бошқа санъат ўқув муассасалари талаба-ўқувчилари, шунингдек, ҳаваскор фуқаролар фаол иштирок этишди. Кастингда тажрибали эксперт сифатида “Мафтунингман” фильми юлдузлари, Ўзбекистон халқ артисти, профессор Турғун Азизов, Ўзбекистонда хизмат кўрсатган артист Клара Жалилова, Ўзбекистонда хизмат кўрсатган артистлар Раъно Ярашева, Лола Элтоева, “Булбулча” болалар ансамбли бадиий раҳбари Шермат Ёрматовлар самарали фаолият кўрсатишди.\nБир ҳафта давом этган дастлабки босқичда 313 нафар талабгорлар кастингдан ўтишди. “Dono Productions” томонидан берилган маълумотга кўра, кастинг 2016 йил 10 июлдан 1 августгача Қорақалпоғистон Республикаси ва вилоятларда, 1-10 августь кунлари Тошкент шаҳрида ўтказилади. Ҳозирча оригинал лойиҳа сифатида иш бошлаган “Мафтунингман-2” кинофильмини тасвирга олиш ишлари августь ойидан бошланади.


Кун воқеаси. Ачилбай Раматов - ЎФА президенти / CHAMPIONAT.asia\nКун воқеаси. Ачилбай Раматов - ЎФА президенти\nТеглар : УфаАчилбай Раматов\nБугун Hyatt Regency меҳмонхонасида Ўзбекистон футбол федерациянинг навбатдан ташқари ҳисобот-сайлов конференцияси бўлиб ўтди.\nКонференция бошида дастлаб ЎФФ юрисконсульти Фаррух Файзиев сўзга чиқиб, Ўзбекистон футбол федерацияси бундан буён Ўзбекистон футбол ассоциацияси деб номланишини маълум қилди. Лекин гап бу ҳақда эмас. Бизни номлар кўп ҳам қизиқтирмайди, бизга кўпроқ иш жараёни ҳамда ривожланиш муҳим.\nТадбирнинг асосий қисми барибир Ўзбекистон футбол ассоциациясига янги президент сайланиши бўлди. Буни сайловдан кўра тайинланув десак тўғрироқ бўлади. Негаки сайловда камида икки-уч нафар номзод кўрсатилади, улар ўз дастурларини тақдим этишади ва шундан сўнг сайлов ўтказилади.\nАйтиш мумкинки, Ўзбекистон Республикаси Бош вазири биринчи ўринбосари Ачилбай Раматовнинг ЎФАга президент этиб тайинланиши шахсан давлатимиз раҳбари Шавкат Мирзиёев буйруғи билан юз берди. Бу ҳақда Ачилбай Жуманиязович ўз маърузасида айтиб ўтди. Маълумки, бунгача ЎФФ президенти бўлиб ишлаб келган Умид Аҳмаджонов 16 январь куни Миллий олимпия қўмитасига президент этиб тайинланганди.\nШу боис Аҳмаджоновнинг футбол федерацияси раҳбарлигидаги иши нима бўлиши сўроқ остида қолганди. Орадан бир ҳафтадан сал кўпроқ вақт ўтиб бу борадаги саволларга жавоб топилди. Натижада навбатдан ташқари конференция ташкил этилиб, футбол жамоатчилиги бундан буён ЎФАни ким бошқаришини билиб олди.\nШу ўринда савол туғилиши мумкин: нега айнан Раматов? Бу саволга жавоб бериш кўп ҳам мураккаб эмас. Ҳар ҳолда ўзбек спортини кузатиб борадиганлар Раматовнинг нечоғли спортга, хусусан футболга қизиқишини жуда яхши билишади. Бугунги кунда Ўзбекистон Республикаси Бош вазири биринчи ўринбосари ҳамда "Ўзбекистон темир йўллари" акциядорлик жамияти раиси бўлиб ишлаб келаётган Ачилбай Жуманиязович шу қаторда Бокс федерацияси президенти ҳам ҳисобланади.\nРаматов спортнинг бокс соҳасини бошқариш орқали катта юуқларга эришди ва қисқа вақт ичида муҳтарам Президентимиз эътиборини қозонди дея оламиз. Биргина Рио-2016 Олимпиада ўйинларида боксчиларимизнинг иштирокини бир эсланг-а. Мусобақада еттита медал (учта олтин, иккита кумуш ва иккита бронза) олишимизнинг ўзиёқ ўзбек спорти тарихида жуда катта воқелик бўлганди.\nАчилбай Жуманиязович футболга ҳам бефарқ эмас. Тошкентнинг "Локомотив" клуби шу даражага етишида у кишининг кўп меҳнати сингган. Раматов имкон қадар "Локомотив" иштирокидаги ҳар бир учрашувни кўриб бошқаришга ҳаракат қилади, Осиё чемпионлар лигаси баҳслари ҳақида-ку гап-сўз бўлиши мумкин эмас.\nАлбатта, биз жуда яхши тушуниб турибмиз, Ачилбай Раматовнинг футболдан ташқари ишлари ниҳоятда кўп. Айтайлик, шу бир йил ичида қилиниши керак бўлган 1700та лойиҳа, 350 минг нафар одамни иш билан таъминлаш ва ҳоказо. Лекин Президентимиз Шавкат Мирзиёев унга ишонч билдиргани учун ЎФА раҳбарлигини қабул қилиб олди.\nФутбол спорт турлари орасида алоҳида бир соҳа эканлигини ҳаммамиз яхши биламиз. Футбол Ўзбекистонда аллақачон халқ ўйини мақомини олган, одамларнинг кўнглига чуқур кириб борган. Шу боис футболни ҳар куни назорат қилиб боришга ва таҳлил қилишга тўғри келади. Бироқ буларнинг ҳаммасига Раматовнинг вақти бўлармикан?\nШу боис ҳам Ачилбай Жуманиязович учун ҳозир энг муҳими ЎФФ ва ПФЛнинг энг асосий бўлимларига керакли, шу билан бирга футболни яхши тушунадиган кадрларни қўйиш бирламчи вазифа деган фикрдамиз. Айниқса, ПФЛ Бош директорлиги масаласи кўриб чиқмаса бўлмайдиган ҳолатга келиб қолди, чунки биз кўряпмизки, ПФЛ спорт принциплари ва регламент қоидаларини бир четга суриб қўйган ҳолда ҳар ҳафта нимадир янгилик ўйлаб топяпти, бу эса мухлисларнинг кимга ишонишни билмай қолишига олиб келяпти.\nСўзимиз охирида ЎФА янги президенти Ачилбай Жуманиязович Раматовга футбол соҳасида ҳам омад тилаб қоламиз.\nРоссия чемпионати. “Арсенал” дуранг ўйнади 0\nРоссия. "Зенит" ғалаба қозонди, Дзюба яна гол урди 3\nЕвропа лигаси саралаш босқичи. “Уфа” сафарда “Рейнжерс”га мағлуб бўлди 1\nЎФА президенти Ачилбай Раматовни табриклаймиз 15\nРоссия чемпионати. “Краснодар” иккинчи ғалабасига эришди 31\n“Уфа” “Анжи” дарвозасига жавобсиз 3та тўп киритди 0\n“Рубин” ўз уйида дуранг ўйнади, “Анжи”да мағлубият 2


Теглар: Оила, Она ва бола\nДобавлено: 25.10.2016, 14:44\n— Турмушга чиққанимдан кейин эрим билан келишолмай қўлимда қизим билан ота-онамникига қайтиб бордим. Бироқ улар мендан ор қилиб, ҳайдаб солишди. Нима қилишни, бошимни қаерга уришни билмай “Шаҳарда бирор иш топилиб қолар” дея пойтахтга келдим. Қўлимда эмизикли болам билан ижарада туриб, ишлашга мажбур бўлдим. Аввалига кунимни кўриб кетарман, деган умидда эдим. Лекин аҳвол борган сари ёмонлашаверди. Бир куни уйини ижарага берган аёл “Бола билан бирор нарсага эришолмайсан, яхшиси уни вақтинчаликка меҳрибонлик уйига топшир, уй-жойли бўлганингдан кейин яна қайтариб оласан” деб маслаҳат берди. Ноиложликдан, унинг айтганини қилишга мажбур бўлдим. Аммо уни ташлаб қўйганим йўқ, шанба-якшанба кунлари вақтимизни бирга ўтказардик, яхши таомлар пишириб, дам олардик. Шу тариқа орадан йиллар ўтиб кетибди. Бир куни меҳрибонлик уйига борсам, тарбиячилар қизимни асраб олишганини айтишди. Сўраб-суриштирсам отаси келиб, қишлоққа олиб кетибди. Аввалига болам учун шуниси яхшидир, деган фикр ҳам ҳаёлимдан ўтди. Аммо вақт ўтгани сари қизим билан орамиз узоқлашиб бораверди. Бу орадан мен бир хонали уй олиб, жигарпорамни олдимга чақирдим. Аммо энди ҳаммаси аввалгидаймасди. Қизим қорни тўймаётганини, ўзи истаган кўйлакни киёлмаётганини айтиб, аразлайверди. Ва охир оқибат отасининг олдига кетиб қолди. Яқинда уни унаштиришганини эшитдим. Ўзидан сўрасам, “ҳа яқинда тўйим бўлади, лекин унга сизни айтмайман, сиздан уяламан” деди. Мана энди нима қилишни билмай ҳайронман. Не машаққатлар билан ёруғ дунёга келтирган дилбандим , дунёни кўзимга қоронғу қилиб турсая?\nМухлиса, 45 ёш, Навоий вилояти.\nҚайнонажон: — Мушкул вазият. Ҳаёт инсоннинг бошига не қийинчиликларни солмайди дейсиз, уларга сабру-бардош билан тоқат қилиш биз “ожиза”ларнинг зиммамиздаги вазифадир. Қизингиз ҳали ёш, ғўр, турмушнинг пасту баландини тушунмайди. Бу дунёда инсоннинг энг яқини, керак бўлса, жонини ҳам беришга тайёр киши муштипар она эканлигини билмайди, билса ҳам тан олгиси келмайди. Чунки, ҳаётдан аламзадалиги бор-да. Аммо сиз оқила аёлсизку, бир зумда таслим бўлдингизми? Фарзандингиз ҳаётнинг баланд-пастини билмайди ҳали, турмушда турли вазиятлар бўлади. Уларнинг ечимини топишда, албатта, сизга суянади. Сиз эса унга меҳр кўрсатишдан, ҳолидан хабар олишдан чарчаманг. Ҳали ҳаммаси изига тушиб кетади. Фарзандингизнинг роҳатини кўринг.


«Виа Мароканд»даги Асал болалигидаги суратини эълон қилди — фото - ShouBiz.uz\nМедиа 16:38 | 11.5.22\n«Виа Мароканд»даги Асал болалигидаги суратини эълон қилди — фото\nХонанда ёшлигидан санъаткор бўлишни хоҳлаганини таъкидлади\n«Виа Мароканд» гуруҳининг аъзоси, хонанда Асал Зокирова Instagram саҳифасида болалигидаги суратини эълон қилди.\nУ саҳифасида кузатувчилари билан савол-жавоб ўтказди. Шунда унга мактаб пайтида ҳам санъаткор бўлишни хоҳлаши ҳақида савол берилган. Хонанда эса шундай ўйлаганини ёзган ва суратини жойлаган.\nАсал Зокирова янги уйини кўрсатганди. Асал анчадан бери янги уйга кўчиш истаги бўлганини, бироқ шароити бўлмаганини айтди. Хонанда ўз меҳнати эвазига янги уй олишни ёшлигидан орзу қилган. Асал Зокирова уйининг ҳар бир кичик жойи ҳам юрагининг бир парчаси эканини таъкидлади.


ШҲТ саммити кунлари Тошкентдаги Франция элчихонаси аризачи қабул қилмайди\nФранциянинг Тошкентдаги элчихонаси биноси.\nТошкентдаги Франция элчихонаси 20 июндан бошлаб бир ҳафта давомида ташрифчиларни қабул қилмаслигини эълон қилди. Буни элчихона “ўз ҳудудида қурилиш ишлари олиб борилаётганлиги муносабати билан” дея изоҳлаган.\nЭлчихона матбуот хизматига кўра, 20-24 июнь кунлари элчихонанинг Визалар бўлими ёпиқ бўлади ва визага ҳужжат қабул қилмайди.\n“Францияга ёки Тошкентдаги Франция элчихонаси виза берадиган бошқа бир давлатга яқин кунларда боришни режалаган шахслар учун қулайлик яратиш мақсадида Визалар бўлими 13-17 июнь кунлари соат 9.00 дан 12.00 гача ҳамда 15.00 дан 17.30 гача визага ҳужжат топширувчиларни қабул қилади”, дейилади элчихона хабарномасида.\nШу йилнинг 23-24 июнь кунлари Тошкентда Шанхай ҳамкорлик ташкилоти саммити ўтиши кутилмоқда. Саммит арафасида пойтахтга кириш-чиқиш йўллари назоратга олинди, шаҳарлараро автобус ва поезд қатновига чеклов жорий қилинди. Озодликка келиб тушган маълумотларга кўра, Тошкентдаги саммит хавфсизлигини таъминлаш учун махсус хизмат ва милиция ходимларидан ташқари ўт ўчирувчилар ҳам жалб қилинмоқда.


— Кўпқаватли уйлар атрофидаги чиқинди йиғиш майдончалари ушбу худудга хизмат кўрсатувчи санитар тозалаш корхоналарига бириктирилган бўлиб, уларни санитар-гигиеник жиҳатдан ҳамда шаҳарсозлик меъёрий талаблари асосида сақланишини таъминлаш ва назорат қилиш улар зиммасига юкланган, — дейди Ўзбекистон Республикаси Экология ва атроф-муҳитни муҳофаза қилиш давлат қўмитаси раисининг ўринбосари Ўктам Ўтаев. — Шу билан бирга, Президентимизнинг 2017 йил 21 апрелдаги «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарори билан республикамиз туман ва шаҳарларидаги 1102 та чиқинди йиғиш майдони ҳудудий «Тоза ҳудуд» давлат унитар корхоналари балансига ўтказилди. Мазкур ташкилотлар ҳам чиқинди йиғиш майдончаларининг санитар-гигиеник жиҳатдан ҳамда шаҳарсозлик меъёрий талаблари асосида сақланишига жавобгар саналади.\n— Тошкент шаҳрининг маҳаллаларидан чиқиндилар махсус машиналар орқали уйма-уй юриб, олиб чиқилади. Ушбу хизматни вилоятлар миқёсида, қишлоқларда ҳам жорий қилса бўлмайдими?\n— Ҳозир юртимиз экология ва санитария муҳитини янада яхшилаш, аҳоли саломатлигини мустаҳкамлаш, шаҳару қишлоқларнинг обод ва кўркам қиёфа касб этишига хизмат қилувчи комплекс тадбирлар белгиланган. Бугунги кунда улар мунтазам равишда амалга ошириб келинмоқда. Хусусан, Қорақалпоғистон Республикаси Экология ва атроф-муҳитни муҳофаза қилиш қўмитаси ва вилоятлар бошқармалари ҳузурида 13 та «Тоза ҳудуд» давлат унитар корхонаси ва уларнинг 173 та туман (шаҳар) филиали ташкил этилиб, 10 мингдан ортиқ янги иш ўрни яратилди.\nБундан ташқари, туман (шаҳар) ҳокимликлари қошидаги ободонлаштириш бўлимлари балансидаги 1393 та махсус техника ўрнатилган тартибда «Тоза ҳудуд» ДУК балансига қабул қилинди. Қарорга асосан, 107 та махсус техника сотиб олиниб, шулардан 1052 таси қаттиқ маиший чиқинди ташишга мослашган. Ҳозирда ушбу техникалар туман ва шаҳарлардаги аҳоли яшаш масканларидан қаттиқ маиший чиқиндини сигнал услубида олиб чиқиб кетишга жалб этилган.\n— Уйни таъмирлашдан сўнг чиққан қурилиш чиқиндиларини махсус чиқинди ташиш машинасига юклаш мумкин эмас. Нима учун? Аслида, бундай ҳолатда қандай йўл тутиш керак?\n— Чунки санитар тозалаш корхоналаридаги мавжуд махсус техника фақат маиший чиқиндини ташишга мослаштирилган. Бу техникалар йирик ўлчамдаги, оғир ҳамда зичлиги юқори бўлган юкларни, жумладан қурилиш чиқиндиларини ташишга ихтисослашмаган.\nУйларни таъмирлаш ёки қурилиш натижасида ҳосил бўлган чиқиндини санитар тозалаш корхоналарига мурожаат қилиб, улар билан шартнома тузиб, самосвал ёки мультилифт турдаги махсус техникага буюртма берган ҳолда олиб чиқиб кетиш мақсадга мувофиқ.\n— Эътибор берсак, дарё ва сой бўйларига чиқиндини ташлаш ҳоллари тез-тез учрайди. Буни бартараф этиш бўйича бирон чора кўриляптими?\n— Вилоят ҳудудий экология ва атроф-муҳитни муҳофаза қилиш бошқармалари сувни муҳофаза қилиш зоналари — дарё, сой, каналлар бўйларига ҳар хил чиқинди ташланишининг олдини олиш бўйича мунтазам назорат олиб боради. Бир-иккита вилоятдан мисол келтираман. Масалан, Наманган вилояти Тўрақўрғон тумани «Тошкент» МФЙ ҳудудидан оқиб ўтувчи Косонсой сойи қирғоқ бўйидан битта ошхона кўчиртирилган.\nЁки бўлмаса, Фарғона вилоятидаги Марғилонсой, Оқтепасой, Қоракўрпасой, Олтиариқсой ва Катта Фарғона канали қирғоқ бўйи минтақаларида жойлашган 23 та сўри, 3 та савдо дўкони, 4 та ёрдамчи қурилиш ва бир девор буздириб ташланган. Асака туманидаги Шаҳрихонсойнинг муҳофаза зонасида эса 2 та молхона буздирилиб, мазкур объект эгаларига нисбатан тегишли жарималар қўлланилган.\n— Фуқароларнинг ноқонуний равишда қум ёки шағал қазиб олиш ҳолатлари ҳам йўқ эмас. Бунга қарши қандай курашилмоқда?\n— Ҳудудий экология ва атроф-муҳитни муҳофаза қилиш бошқармаларининг тезкор рейдлари натижасида жорий йилда 424 нафар фуқарога нисбатан 73,2 миллион сўм миқдорида маъмурий чора кўрилган. Жумладан, Қашқадарё вилоятида 142 фуқарога нисбатан 22 миллион сўм, Самарқанд вилоятида 42 фуқарога 10 миллион сўм, Тошкент вилоятида 19 фуқарога 7 миллион сўм жарима қўлланилди. Шу билан бирга, қум ва шағал кавлаб олиш билан ноқонуний шуғулланаётган 7 та корхонанинг фаолияти суд қарори билан вақтинча тўхтатилди.\n— Охирги пайтларда дарахтларни қонунга хилоф тарзда кесиб кетиш ҳолатларини қандай изоҳлайсиз?\n— Тўғри, айни пайтда мўмай даромад топиш мақсадида ёки дарахтларнинг кесилиш тартибини билмаслик оқибатида уларни ноқонуний равишда кесиш каби салбий ҳолатлар учрамоқда. Бунга, умуман, ўсимлик, ҳайвонот дунёси, атмосфера ҳавосининг ифлосланишига ёхуд браконьерлик ҳолатларига дуч келсангиз, қўмитанинг (0-371) 236-26-66 ёки ҳудудлардаги бошқармалар «Ишонч телефони»га мурожаат қилишингиз мумкин. Мурожаатингиз тезкор тарзда кўриб чиқилиб, ҳуқуқбузарларга нисбатан албатта, қатъий чора кўрилади.\nБир нарсани унутмаслигимиз лозим: атроф-муҳит муҳофазаси нафақат соҳа мутахассисларининг иши, бунда аҳолининг ҳиссаси ҳам бўлиши керак. Она табиатни бир тану бир жон бўлиб ҳимоя қилмасак, бу борадаги эзгу ниятларга эришиш мушкул бўлади.\n— Умуман, дарахт кесиш тартиби аслида қандай? Бунинг учун бирор жойга мурожаат қилиш зарурми?\n— Ўзбекистан Республикаси Вазирлар Маҳкамасининг 2014 йил 20 октябрдаги «Биологик ресурслардан фойдаланишни тартибга солиш ва табиатдан фойдаланиш соҳасида рухсат бериш тартиб-таомилларидан ўтиш тартиби тўғрисида»ги қарорининг IV бўлим, 4-иловасига асосан, давлат ўрмон фондига кирмайдиган дарахтлар ва буталарни санитария мақсадида кесиш ёки кесиш учун рухсатномани олишга оид аризани юридик шахс тегишли маҳаллий ҳокимиятдаги «Ягона дарча» бўйича давлат хизматларини кўрсатиш марказига тақдим этади. Жисмоний шахс эса бевосита маҳаллий ҳокимият органига мурожаат қилиши лозимлиги кўрсатилган.


Наврўз сайллари 10дан 18гача давом этади\n25 январ 2021, Тошкент вақти: 22:17\nТошкентда Наврўз байрами.\nЎзбекистонда иккинчи марта Наврўз байрами халқ сайли сифатида нишонланмоқда.\nЎзбекистоннинг барча шаҳар ва туманларида 21 март куни соат 10:00дан 18:00га қадар байрам тадбирлари бўлиб ўтади.\nБиринчи марта Наврўз Ўзбекистонда 2017 йилда халқ сайли сифатида нишонлана бошланди. Бунга қадар пойтахтда президент ва фақат таклиф қилинган одамлар иштирокидагина тантанали концерт ўтказиб келинар эди.\nЖорий йилда президент Шавкат Мирзиëев қарорига мувофиқ¸ ўзбекистонликлар 18 мартдан 22 мартгача байрам таътилида бўладилар.\nПрезидент беш кунлик таътилни ички туризмни ривожлантириш мақсадида берганини таъкидлагани ортидан¸ Ўзбекистон Касаба уюшмалари федерациясига кўра¸ мамлакат бўйлаб Бухоро¸ Самарқанд¸ Хива ва Шаҳрисабз каби қадимий шаҳарларга саëҳатлар ташкил этилган.


Осиё ўйинлари 10-кун. Бугун 5 та олтин медални қўлга киритган Ўзбекистон 7-ўринга чиқиб олди (ФОТО) - Zamin.uz\n23:20 / 29.08.2018\nОсиё ўйинлари 10-кун. Бугун 5 та олтин медални қўлга киритган Ўзбекистон 7-ўринга чиқиб олди (ФОТО)\nХабарингиз бор шу кунларда Индонезияда ўтказилаётган Осиё ўйинлари ўзининг айни қизғин палласига кириб бормоқда. Бугун мусобақанинг ўнинчи кунида ҳамюртларимиз 7та спорт тури бўйича баҳс олиб боришди.\nДастлаб бадиий гимнастикачимиз Сабина Ташкенбаева кумуш медални қўлга киритди. Кейинчалик катта саҳнага курашчиларимиз чиқиб келишди. Жумладан, биринчи бўлиб Муҳсин Ҳисомиддинов олтин медални қўлга киритиб Осиё ўйинлари ғолибига айланган бўлса, кейинроқ курашчи қизимиз Гулнор Сулаймонова ҳам Осиёда тенгсиз эканлигини исботлади ва делегациямиз ҳисобига навбатдаги олтин медални ёздириб қўйди.\nШундан сўнг -60 кг вазинда финалда иштирок этган дзюдочимиз Диёр Ўрозбоев япониялик Тору Шишимени иродали тарзда таслим этди ва олтин медалга эга чиқди. Куннинг иккинчи ярмида курашчимиз Дилдор Шерметова ҳам Осиё ўйинлари ғолиби деган шарафли номга сазовор бўлди.\nКуннинг сўнгги медалллари эса Енгил атлетиканинг баландликка сакраш баҳсларида қўлга киритилди. Эътиборлиси, олтин медаль учун Ўзбекистон спортчилари ўзаро кураш олиб боришди.\nХусусан, ҳар иккала спортчимиз олтин ва кумуш медалларини ўзаро бўлишиб олишди. Хусусан, Светлана Радзивил 1,96 метрни забт этган ҳолда, олтин медални қўлга киритган бўлса, Надия Дусанова 1,94 метрга сакради ва кумуш медаль соҳибасига айланди. Кучли учликни эса 1,84 метрни забт этган қозоғистонлик Надежда Дубовицкая якунлаб берди. Қайд этиш лозим, Радзивил ушбу натижаси орқали ўзининг 2010 йилда Гуанжоуда ўрнатган Осиё ўйинлари рекордини янгилади.\nБокс: Бобо Усмон Батуров Осиё ўйинларининг олтин медали соҳиби\n1-09-2018, 14:11, Спорт\nОсиё ўйинлари. Бугун бир поғона юқориладик ва 6-ўринга чиқиб олдик (ФОТО)\n30-08-2018, 21:59, Спорт\nОсиё ўйинлари. Оғир атлетика. Омадой Отақўзиева ҳисобимизга навбатдаги кумуш медални қўшиб қўйди\n26-08-2018, 17:40, Спорт\nИстомин Ўзбекистонга навбатдаги олтин медални ҳадя этди\n25-08-2018, 16:25, Спорт\n20-08-2018, 17:07, Спорт\n5-03-2018, 20:10, Спорт


Байден 2 триллион долларлик инфратузилма режасини эълон қилади\n18 май 2022, Тошкент вақти: 11:13\nБайденнинг улкан лойиҳаси мамлакатнинг эскириб бораётган инфратузилмасини янгилашни кўзлайди.\n31 март куни АҚШ президенти Жо Байден бир неча триллион долларлик инфратузилма лойиҳасини эълон қилади. Бунинг ортидан лойиҳани қандай молиялаштириш масаласида сиёсий тортишувлар бошланиши кутилмоқда.\nБайденнинг улкан лойиҳаси мамлакатнинг эскириб бораётган инфратузилмасини янгилашни кўзлайди. Лойиҳа доирасида йўллар, кўприклар ва аэропортлар, шунингдек, Интернет ва электр тармоқлари, сув тизимлари ва «яшил» иқтисодиётга сармоя ётқизилади.\nБундан ташқари, Байден АҚШнинг Хитой олдида рақобатбардошлигини сақлаб қолиш учун маҳаллий ишлаб чиқариш, таъминот занжирлари ва тадқиқотлар ва ишланмаларга кўпроқ сармоя ётқизишни талаб қилиши кутилмоқда.\nБайден жорий ой бошида республикачиларнинг қаршилигига қарамай, демократлар қўллови билан 1,9 триллион долларлик пандемия ёрдами лойиҳасини имзолагандан эди. Бу билан ўтган йилдан бери пандемия ёрдамига ажратилган маблағнинг умумий миқдорини 5,3 триллион долларга етди.\nБайден ўзининг иқтисодий таклифларини молиялаштириш учун корпорациялар ва бойларга солиқларни оширишни талаб қилиши кутилмоқда.


Маҳмуд Аббос Исроилни ташкил этишда айблаб Британияни судга бермоқчи\n22:16 / 27.07.2016\nФаластинликлар етакчиси Маҳмуд Аббос Буюк Британияни Исроилни ташкил қилгани учун судга бермоқчи. Бу ҳақда The Independent хабар тарқатди.\nФаластин ТИВ раҳбари Риёз ал-Маликийнинг Мавритания пойтахти Нуакшот шаҳрида ўтган Араб давлатлари лигаси саммитида маълум қилишича, Аббос Лондон устидан халқаро судга мурожаат қилади. Фаластинликлар етакчиси Буюк Британияни 1917 йилги Бальфур декларацияси орқали «Исроил жиноятини қўллаб-қувватлаш»да айблайди.\nАббоснинг фикрича, британияликлар ҳукумати «фаластинликлар ерига яҳудийларнинг оммавий равишда кўчириб келтирилиши»га масъул.\nАл-Маликий АДЛ аъзоларини бу ўринда Аббосни қўллаб-қувватлашга чақирган.\nИсроил ҳукумати Фаластиннинг бу баёнотига жавоб қайтарди.\nБош вазир Биньямин Нетаньяҳу «Аббоснинг бу ғояси араб-исроил зиддиятини алангалатишдан бошқа иш эмаслиги» ҳақида гапирган.\nБальфур декларацияси — 1917 йилнинг 2 ноябрида Буюк Британия ТИВ раҳбари Артур Бальфурнинг лорд Уолтер Ротшильдга йўллаган расмий мактубидир. Унда Фаластин ҳудудида яҳудийлар учун ер ажратиш мақсади келтирилган. Бир неча ойлардан кейин бу декларацияни Франция, Италия ва АҚШ қўллаб-қувватлайди, 1920 йилнинг 24 апрелида декларация тасдиқланади.


Зеленский партияси янги етакчисини эълон қилди\nВолодимир Зеленскийнинг “Халқ хизматкори” сиёсий партияси логотипи.\nУкраина президенти Володимир Зеленскийнинг янги тузилган “Халқ хизматкори” сиёсий партияси президент сайлов кампанияси маслаҳатчиси Дмитро Разумковни партия етакчиси деб эълон қилди.\nИюль ойига белгиланган навбатдан ташқари парламент сайловида иштирок этишни режалаштираётган партия аъзо тўплаш учун интервью ўтказади. Бу ҳақда 27 май куни Разумковнинг ўзи матбуот анжумани давомида маълум қилди.\nЭслатиб ўтамиз, 22 май куни Зеленский парламентни тарқатиб юбориб, мамлакатда икки ой ичида муддатидан аввал сайлов ўтказилиши ҳақидаги қарорга қўл қўйди.\nСиёсий консалтинг ширкати директори лавозимида ишлаб келаётган Разумков ўз сиёсий карьерасини собиқ президент Виктор Януковичнинг “Регионлар партияси” аъзоси ўлароқ бошлаган. Москва билан яқин алоқа ўрнатиш тарафдори бўлган Янукович 2014 йилда “Евромайдон” намойишлари ортидан ҳукуматдан ағдарилиб, Россияга қочиб борган.


Фарғонада янги Damas'лар ортилган юк автомобили ЙТҲга учради | Qalampir.uz\nФарғонада янги Damas'лар ортилган юк автомобили ЙТҲга учради\n3-саҳифа\t05 Май 19:50 15246\nФарғонада икки юк автомобили ва Cobalt тўқнашди. Юк автомобилларининг бирига янги Damas'лар ортилган бўлган. Бу ҳақда Ички ишлар вазирлиги Жамоат хавфсизлиги департаменти Йўл ҳаракати хавфсизлиги хизмати хабар берди.\nҚайд этилишича, кеча, 4 май куни соат 15:30 ларда Учкўприк туманидаги йўлда Ҳ.А. исмли шахс MAN русумли юк автомобилида ҳаракатланиб кетаётган вақтида ўзидан олдинда, светофорнинг тақиқловчи чироғида тўхтаб турган И.У. бошқарувидаги MAN русумли юк автомобилига уланган, енгил автомобилларни ташишга мўлжалланган ярим тиркаманинг орқа томонига урилган.\nШунингдек, Ҳ.А. зарб оқибатида бошқарувни йўқотиб, ўзидан олдинда бўлган яна бир ҳайдовчи бошқарувидаги Cobalt русумли автомобилнинг ён томонига ҳам урилган.\nЙўл-транспорт ҳодисаси оқибатида ҳайдовчи Ҳ.А. енгил тан жароҳати билан шифохонага мурожаат қилган. Тўқнашувда иштирок этган транспорт воситаларига ҳамда ярим тиркама устига ортилган Damas русумли автомобилларнинг тўрт донасига техник шикаст етган.\nҲозирда ушбу ЙТҲ юзасидан Учкўприк тумани ИИБ ЙҲХХ ходимлари томонидан суриштирув ҳаракатлари олиб борилмоқда.\n16 Май 22:10 26651\n17 Май 22:31 24484\n17 Май 12:46 21840


ИРОДАДАН ЯРАЛГАН ИНСОН - Ўзбекистон овози газетаси\nИРОДАДАН ЯРАЛГАН ИНСОН\nЁки футбол бўйича Ўзбекистон ногиронлар терма жамоаси аъзоси, беш карра жаҳон чемпиони Абдужамил Шукуровнинг кечинмалари ва ғалабалари ҳақида\nУнинг сўзларига, қалбига қулоқ тутар эканмиз, улуғларимизнинг ҳикмати ёдга тушади: «Инсонларни китоб каби англанг, муқовасига қараб алданманг, ичини ўқиб чиққачгина моҳиятини биларсиз...»\nБўлажак футболчи 1972 йилда Тошкент шаҳрида туғилди. Жуда чаққон ва ҳаракатчан бўлиб ўсди. Тенгдошлари қувлашмачоқ пайтида унга ета олмас, футболда ундан тўп олиш қийин эди. Ўша кезлар тўрт мучаси соғ бу болага кўпчилик ҳавас қилгани рост. У ўзини сира аямас, ҳар қандай шароитда ҳам футболни биринчи ўринга қўярди. Абдужамил футболсиз бир кун ҳам яшай олмаслигини болалигидаёқ англаб етди. Саккиз ёшидан шаҳардаги 2-сон болалар ва ўсмирлар спорт мактабида таҳсил ола бошлади. Унга Валиали Шамсимуҳаммедов, Рашид Айтеков мураббийлик қилди. Кўпчилик унинг келажагини катта футбол билан боғлар, ҳатто болакайни дунёнинг энг кучли футболчилари номи билан чақира бошлашганди.\nВақт ўтган сари Абдужамилнинг кучига куч, маҳоратига маҳорат, орзусига орзу қўшилиб борди. Аммо бўлажак футболчини олдинда оғир синовлар кутаётган эди...\nЎша куни стадионда ҳар галгидан ҳам кўпроқ томошабин тўпланади. 16 ёшли ўспирин жон-жаҳди билан ўйнайди. Кутилмаганда\nАбдужамил оёғидан жароҳат олади. Аммо бунга сира эътибор бермай, ўйинни давом эттираверади. У ўспиринларга хос қайсарлик ва андиша билан жароҳатини ҳеч кимга айтмади, баъзан оқсаб, баъзан алам устида кейинги ўйинларга ҳам тушаверди, тушаверди... Тиниб-тинчимас ўспирин ҳар доим майдонда бўлишни истарди.\nБир вақтлар ўзини қушдай енгил сезувчи Абдужамил энди ҳар қачонгидан ҳам кучли оғриқ билан майдонга тушар, борган сари ҳаракатлари сустлашиб, қадам босиши қийинлашарди. Бир кун келиб, оғриқлар авжига етди ва у бир қадам ҳам боса олмай қолди. Зудлик билан етиб келган шифокор Абдужамилни шифохонага олиб кетди. Рентген натижалари ҳатто шифокорларни ҳам саросимага солиб қўйди.\n— Бу қандай бола экан-а, оёғидаги охирги томири узилгунича тўп тепибди, — деди ҳайратланиб шифокор. — Ҳар ўйнаганида камида биттадан томири узилган. Эссиз...\nХуллас, тиббиёт ходимлари бўлажак спортчи учун охирги чорани қўллашга мажбур бўлди. Оёқни кесмаса бўлмасди.\nҚанчалик қаршилик кўрсатмасин, ўсмир йигитнинг ҳаётини сақлаб қолиш керак. Тўшакда беҳуш ётган Абдужамил ўзининг келажаги шу оёғига боғлиқ эканини ҳис қилар, уни йўқотиш ҳаётни бой беришдек даҳшатли туюларди.\nОёғидан маҳрум бўлган кезлари келажаги мавҳум бўлиб қолаёзган футболчи эндигина Тошкент авиация техника университетининг 1-курс талабаси эди. Шундан сўнг унинг ҳаёти бутунлай ўзгарди. Футболдан кўнгли қолди. Уйга қамалиб олиб, кўчага ҳам чиқмай қўйди.\n— Оёғимдан ажралганимдан кейин ҳаёт мен учун тугаган эди. На орзу-умид, на мақсадим бор, — деб эслайди у. — Энди фақат берилган умрни яшаб ўтишдан бошқа чорам қолмаганди. Футболга кўзим тушса, эзилиб йиғлардим. Ҳатто телевизор ҳам кўрмай қўйдим. Футболни эслатадиган ҳамма нарсани кўздан узоқлаштирдим.\nБир куни дўстларим мени қўярда-қўймай стадионга олиб кетишди. Ўшанда ногиронлар ўртасидаги ўйинни томоша қилганмиз. Ўйиндан сўнг стадионда тўп билан ёлғиз қолдим. Қўлтиқтаёқда озгина машқ қилдим. Оёғим тўпни шу қадар соғинган эдики, тасаввур ҳам қила олмайсиз. Ўрганган кўнгил ўша куни ўртанди. Ҳаракатларимни бир чеккада кузатиб турган мураббий футбол машғулотларига таклиф қилди. Ногиронлар жамоасида ўйнаш аллақачон сўниб бўлган орзуларимни алангалатиб юборди...\nФУТБОЛЧИНИНГ ИККИНЧИ УМРИ\nШу-шу, Абдужамил учун футболнинг иккинчи фасли, айтиш мумкинки, ўзининг иккинчи умри бошланди. У машғулотларда ўзини кўрсатди ва расман жамоа сафига қабул қилинди. Ўшанда 90-йилларнинг боши эди. Абдужамил кўп ўтмай жамоаси билан АҚШда бўлиб ўтадиган жаҳон чемпионатига йўл олди. Эндигина 18 ёшга тўлган футболчи спортга қайтганидан мамнун эди. Энди у футболга яна аввалгидай меҳр қўйди. Икки оёқда амалга ошириладиган машқларни бир оёқда бажаришни ўргана бошлади. Ўшанда биринчи марта мардонавор ўйин кўрсатди, жамоаси чемпион бўлди.\n1991 йилда мамлакатимиз Мустақилликка эришди. Истиқлол бошқа соҳалар қаторида футболга ҳам кенг имкониятлар эшигини очди. Буни қарангки, ўша йилнинг ўзидаёқ Тошкентда биринчи марта футбол бўйича ногиронлар ўртасида жаҳон чемпионати ўтказилди ва Ўзбекистон ногиронлар миллий терма жамоаси унда чемпион бўлди.\nАбдужамил Шукуров беш марта — 1990, 1991, 2007, 2010, 2012 йилларда жаҳон чемпионлигига эришди. Футболчининг шундай ғалабалари борки, уларга баъзан ишониш қийиндек туюлади. Эътибор беринг, 8-жаҳон чемпионатида 8-рақам остида майдонга тушган, 8 ўйинда 8 тўп киритган, 8 бор ғалаба қозонган футболчи дунёнинг ҳеч бир ерида топилмаса керак.\nФутбол бўйича ногирон-ампутантлар ўртасида ўтказилган 2007 йилги жаҳон биринчилигида терма жамоамиз ғалабасига муносиб ҳисса қўшгани, жасорат ва матонат намунасини кўрсатгани, халқаро мусобақаларда юртимиз шаънини муносиб ҳимоя қилгани учун Абдужамил Шукуров Президентимизнинг «Футбол бўйича Ўзбекистон ногиронлар терма жамоаси аъзоларининг бир гуруҳини мукофотлаш тўғрисида»ги Фармонига биноан, «Ўзбекистон ифтихори» фахрий унвони билан тақдирланди.\n2010 йил Аргентинада бўлиб ўтган жаҳон чемпионатида ҳам футболчиларимиз ғалаба қозонишди. Финалда терма жамоамиз майдон эгаларини мағлубиятга учратди. 2012 йилда Россияда бўлиб ўтган жаҳон чемпионатида ҳам жамоа зафар қучди.\n— 20 ёшимда уйландим, — ҳикоя қилади у. — Иккита ўғлим, битта қизим бор. Ўғилларимдан бири 16, иккинчиси 17 ёшга тўлди. Ҳар бирининг ўз ўрганаётган соҳаси бўлишига қарамай, футбол билан яшайди.\n— Аслида ғалабага эришиш учун инсонга мустаҳкам ирода керак, — дейди у. — Ғалаба учун эса касбингни, ишингни севишинг, унга фидо бўлишинг керак. Ўзбекистон ногиронлар миллий терма жамоасида шундай ўйинчилар йиғилган. Айрим футболчилар машғулот ўтказиш учун узоқ туманлардан ҳам етиб келишади. Биз шу вақтгача фақат Ўзбекистоннинг шаъни учун курашдик ва бундан кейин ҳам шундай бўлиб қолади.\nИшонасизми, кўпгина ривожланган мамлакатларда бир эмас, иккита ампутантлар лигаси бор. Бизда эса шу кунгача фақат битта жамоа бўлган. Шу жамоа билан дунёга чиқдик, рақибларимизни қайта-қайта мағлубиятга учратавердик. Нега шундайлиги ҳақида кўп ўйлайман, ўзимча хулосалар қиламан: ҳар доим ота-онам, фарзандларим, дўстларим, Ватаним учун ўйнаганман. Агар шундай бўлмаганида, бирор марта ҳам ғалабага эриша олмасдик...\nАбдужамил Шукуровнинг сўзларини тинглар экансиз, умидсизликни енгиш, олға юриш учун куч топа олиш ҳаётдаги энг муҳим ғалаба эканини англагандек бўласиз.


Муассасамиз — Ўзбекистон ОТМлари орасида биринчи! - Huquq.uz\nHuquq.uz So'ngi yangiliklar\nМуассасамиз — Ўзбекистон ОТМлари орасида биринчи!\n16:00 - 07.09.2021\nЯнги Ўзбекистон ғояси йўлида тинмай изланишлар олиб борилаётган айни пайтда юридик соҳа ривожида ҳамда Тошкент давлат юридик университети талаба-ёшларини қўллаб-қувватлаш борасида ҳам бевосита янгилик ва ўзгаришлар қилинмоқда. Жумладан, 2021/2022 ўқув йилидан бошлаб ТДЮУ қошидаги академик лицейнинг барча фанлар бўйича юқори натижаларга эга битирувчилари ТДЮУга кириш тест синовларисиз, якка тартибда суҳбат ўтказиш орқали, тўлов-контракт асосида талабаликка, “юриспруденция” йўналиши бўйича бакалавриатни имтиёзли тугатган битирувчилар ТДЮУ магистратурасига тест синовларисиз, тўлов-контракт асосида қабул қилиниши белгиланди. Талабаларнинг билими ва касбий кўникмаларини такомиллаштириш учун амалий машғулотлар ҳажми оширилди. Университет талабаларининг билимини ошириш, иқтидорини юксалтириш мақсадида хорижий давлатларнинг бир қатор нуфузли университетлари билан ҳамкорлик йўлга қўйилган. Шунингдек, университетда турли клублар ташкил этилиб, ушбу клубларнинг фаолияти талаба-ёшларнинг иқтидорини янада ривожлантиришга ёрдам бермоқда.\nОлиб борилаётган ислоҳотлар ва уларнинг талаба-ёшлар ҳаётидаги ўрни борасида ТДЮУ 2021 йил битирувчилари ўз фикрларини билдиришди:\nШавкат Сайфуллаев: Президентимиз Шавкат Мирзиёев ташкилотлар ва давлат органлари билан бўладиган ҳар бир учрашувларида битирувчи талаба-ёшлар, албатта, иш билан таъминланиши, уларга ўз мутахассисликлари доирасида иш бошлаши учун бўш иш ўринлари яратилиши лозимлигини таъкидлайдилар. Шу мақсадда университетимизда турли ҳуқуқий ташкилот вакиллари билан учрашувлар ташкил этилмоқда. Жумладан, Ўзбекистон Республикаси Бош прокуратураси билан ҳамкорликда ташкил этилган тадбирда ТДЮУ проректори Аҳрорхон Хашимхонов, Бош прокуратура кадрлар бошқармаси прокурорлари, бакалавриат ва магистратура босқичи битирувчилари иштирок этди. Учрашувда битирувчиларнинг прокуратура органларига ишга жойлашиш масаласидаги саволларига мутахассислар томонидан жавоблар берилди.\nБу каби учрашувлардан сўнг ташкилотлардан, давлат органларидан ишга таклифлар келиб тушяпти. Бу — биз ёшларга берилаётган кенг имкониятлардан бири деб ҳисоблайман.\nСуюнбек Содиқов: Жорий йилнинг апрель ойида Буюк Британиянинг олий таълим соҳасига оид муҳим масалаларни ёритувчи ва университетлар фаолиятини баҳолаб борувчи TIMES HIGHER EDUCATION ташкилоти ўзининг навбатдаги The Impact Ranking рейтинги натижаларини эълон қилди. Ушбу рейтингда Тошкент давлат юридик университети 94 та давлатдан қатнашган минглаб университетлар орасида 401-ўринни эгаллагани университетда яқин йиллар давомида қилинган катта меҳнатнинг самараси десак, муболаға қилмаган бўламиз. Шуни алоҳида таъкидлаш лозимки, ушбу рейтингда қатнашган Ўзбекистондаги олий таълим муассасалари орасида Тошкент давлат юридик университетининг биринчи ўринни эгаллаши бизларга фахр туйғусини берди.\nУниверситетимизда ўқув ва амалий тўгараклар доимий ташкил этиб борилади. Буларга мисол қилиб “Адлия талабалар клуби”ни келтирсак бўлади. Клуб “юриспруденсия” мутахассислиги бўйича юридик кадрларни тайёрлайдиган олий таълим муассасалари талабаларига ўқишдан бўш пайтларида адлия органлари ва муассасаларида иш ўрганиш имконини яратиб беради. Талаба сифатида ушбу клубда олган назарий ва амалий билимларим бугунги кунда Адлия вазирлиги тизимида олиб бораётган меҳнат фаолиятимда асқотмоқда.\nМафтуна Қаршиева: Ўқув даргоҳимизда талаба-ёшларга ўз маҳоратини ошириш учун барча шароитлар яратилган. Жумладан, университет кутубхонаси маъмурияти томонидан доимий равишда ташкиллаштириб келинаётган “Зукко китобхон” танлови талабаларда китобга бўлган меҳрни янада кучайтиради. Кутубхонадан мунтазам равишда фойдаланиб, ҳар соҳада ўз билимини кенгайтирган фаол талабаларни фахрий ёрлиқ билан тақдирлаш йўлга қўйилган. Бу ўз навбатида талабалардаги билим олиш иштиёқини янада оширади.\nХулоса қилиб айтиш мумкинки, мустаҳкам маънавий иммунитетли, ўзининг фикрларини равон айта оладиган, мамлакатимиз равнақини оширишда юқори марраларга эришувчан авлодни тарбиялаш учун нафақат ота-она, балки жамиятимиздаги ҳар бир шахс масъулдир.


ГФР ТИВ раҳбари: Трамп дунёда "улкан беқарорлик" келтириб чиқарди\n18:45 / 10.11.2017\nАҚШ президент Дональд Трамп дунёда "улкан беқарорлик"ни юзага келтирди. Германия ташқи ишлар вазири Зигмар Габриэль мамлакатнинг ZDF телеканалидаги чиқишида шундай баёнот берди, деб ёзмоқда ТАСС агентлиги.\nГабриэль Трампни "Американинг Иккинчи жаҳон урушидан кейин шаклланган сиёсий анъаналарига жавоб берадиган" ҳамда АҚШ ташқи сиёсатини мамлакатнинг ички манфаатларига мослаштиришда аҳамиятга молик ташқи сиёсатга эга эмасликда айблади. Трамп, Габриэлнинг фикрича, ҳар бир мамлакат билан алоҳида икки томонлама муносабатларни қурмоқда. У "вақтинчалик битимларни тузиб", умумдунё тартиби ҳақида қайғурмаяпти.\n"Биз шундай шароитларда яшаяпмизки, "Катта йигирматалик" ёки "еттилик" ҳақида эмас, балки "иккилик" ҳақида гапиришга тўғри келаяпти", - деган вазир. Унинг фикрича, Қўшма Штатлар дунёда шаклланган қоидаларга "Трамп қараши бўйича ким билан мақсадга мувофиқ" бўлса, шундай ёндашмоқда. Габриэлнинг қайд этишича, буларнинг барчаси жаҳонда "улкан беқарорлик"ни уйғотмоқда.\nДональд Трамп АҚШ Германия Зигмар Габриэль


Ўзбекистон Ёзувчилар уюшмаси » Раҳматулла Баракаев. Бола қалбининг чечаклари\nАсосий Адабий танқид Раҳматулла Баракаев. Бола қалбининг чечаклари\nРаҳматулла Баракаев. Бола қалбининг чечаклари\nЎқилди: 1 929\nУмумадабиётимиз сингари болалар адабиёти ҳам, изланиш ва ҳаракатда.\nБиргина, ўтган йили болалар адабиёти вакилларининг чоп этилган асарлари бунга мисол бўлаолади. Улар: Дилшод Ражабнинг “Ўн ўртоқ”, Содиқжон Иноятовнинг “Онамни соғиниб”, Худойберди Комиловнинг “Ким қандай ухлайди?”, Зафар Исомиддиннинг “Арслоншоҳнинг патири”, Вали Аҳмаджоннинг “Орзуларим эгаси”, Эрпўлат Бахтнинг “Шодлик ҳиди”, Шукрулла Абдуллаевнинг “Архарлар сардори”, Меҳрибонгул Тожимуродованинг “Болаликнинг бир куни”, Азиза Қудратованинг “Олтин тариқ” ва наманганлик саккиз ёш қаламкашнинг дастлабки изланишлари жамланган “Илк парвоз” номли шеърий ва насрий китобларидир.\nМазкур китоблар ҳақидаги мулоҳазаларимни Содиқжон Иноятовнинг “Онамни соғиниб” тўпламидан бошлашни ният қилдим. Сабаби, Содиқжон Иноятовнинг “Онамни соғиниб” тўплами ўтган йилда чоп этилган болалар адабиёти намуналари орасида бадиият нуқтаи назаридан алоҳида ажралиб турадиган китоблардан биридир. Шоирнинг тўпламидан жой олган “Янги бола” шеъри ўзгача йўсинда ёзилган бақувват шеър:\nУ сузонғич таканинг // Ушлолмади шохидан.\nНок ўғирлай олмади // Носир ака боғидан.\nДедим: – Қўрқоқ бўлмасанг, // Олапарни битта сол!\nЭплолмайсанми? Қани, // Бу ердан тез жўнаб кол!\nХуллас, бизнинг “синов”дан // Ўта олмади сира.\nМаҳаллада йўқ унга // Битта ҳам ўртоқ, жўра.\nАммо қўшни болакай // Чўкаётган пайт сувга,\nЎзини сойга отиб // Тик боқди у қўрқувга!\nБолалар шоирларининг шеърлари каҳрамонлари, кўпинча, шўх-шаддод, топқир, озгина қувроғу озгина соддароқ болакайлар. Бироқ, мазкур шеър қаҳрамони уларнинг аксича, бўш-баёвгина бола. Янги болани сафларига қўшиб олишга арзир-арзимаслигини синовчи болалар назарида, сузонғич таканинг шохидан ушлай олиш, Носир аканинг боғидан нок ўғирлай олиш сингари “қаҳрамонликлар”ни бажариш унинг кимлигини белгилашга хизмат қилади. Афсуски, янги бола (унинг ҳатто оти ҳам йўқ) бу синовларни бажара олмайди, ҳатто Олапар итни ҳам теполмайди. Демак, хулоса ҳам тайин, бу қўрқоқ болага маҳаллада битта ҳам дўст, ўртоқ бўлиши мумкин эмас. Шеърнинг муваффақияти эса кутилмаган хулосада, яъни, ташқи кўриниш, жисмоний куч ҳали ҳеч нарсани ҳал қилмаслигининг ёрқин ва асосли акс эттирилганида, “синовчи”ларнинг тан олишларидадир. Инсоннинг мардлиги, ҳақиқий қиёфаси, одатда, фавқулодда ҳодисалар пайтида намоён бўлади. Сувга чўкаётган одамни қутқариш мақсадида, сувга сакраш ҳар кимнинг ҳам қўлидан келадиган мардлик эмас. Бунинг учун, шоир айтмоқчи, “қўрқувга тик қарай олиш керак”. “Шеър ҳайратдан туғилади”, деган гап ҳам бор. Демак, “Янги бола”ни ёш китобхонга манзур қиладиган сифат, бориб-бориб ўша ҳайратга, тан олишга тақалса, ажабмас.\nСодиқжон Иноятов шеърларига хос жиҳатлардан яна бири – унинг шеър вазни, қофияси, туроғи сингари шаклий жиҳатларига жиддий эътиборида намоён бўлади. “Юмронқозиқ” шеъри шу жиҳатдан эътиборга сазовор:\nОчлигидан // Тутақиб,\nЯлмоғиздай // Ютақиб,\nКелди Қуён // Инига.\n– Салом бердик // Инига.\nКулиб-силаб // Бошини,\nИчиб кетди // Ошини.\nШеърда юмронқозиқнинг айёрлиги (халқона «ишинг тушганда эчкини ака дейиш мумкин» ҳикматига ишора) қанчалик ишончли тасвирланган бўлса: “а-а”, “б-б”, “в-в” тарзида қофияланиш тизимида “тутақиб-ютақиб” қофиясидаги кетма-кет 6 товуш такрори, “бошини-ошини” қофиясидаги 5 товуш такрори, айниқса, “инига-инига» қофияланишидаги сўз ўйини (ин – уй, ини – ака, ука) шеър оҳангдорлиги ва маънодорлигини маълум даражада кучайтиришга хизмат қилади.\nХудойберди Комиловнинг “Ким қандай ухлайди?” тўплами ҳам ўтган йили чоп этилган бу борадаги маъқул китоблардан ҳисобланади. Тўпламдан жой олган “Чорасиз рассом”, “Қўшоқ нега беўртоқ?”, “Танбалвойнинг орзуси”, “Шикоятлар” туркумидаги “Трамвайнинг шикояти”, “Таксининг шикояти” сингари шеърларни бадиий жиҳатдан пишиқ, шаклий жиҳатдан расо шеърлар сифатида қайд этиш жоиз. Айниқса, ёш бола тимсолининг турли қирраларини тасвирлашга бағишланган шеърларини ижодкорнинг муваффақиятли изланишлари самараси сифатида баҳолаш мақсадга мувофиқ. Жумладан, “Қўшоқ нега беўртоқ?” шеъри нафақат бадиий, балки маърифий-тарбиявий нуқтаи назардан ҳам эътиборга молик:\nУч йилдирки // Ўйлар Қўшоқ:\n– Кимни қилсам // Экан ўртоқ?\nҚўшним Адҳам // Яхши, бироқ\nЖаҳли ёмон, // Феъли чатоқ.\nДилмурод сал // Калондимоғ,\nСалимжоннинг // Шими ямоқ.\nЛапас жўрам // Яхшику-я,\nАммо у ҳам // Шалпангқулоқ.\nАлишернинг // Сочи пахмоқ,\nҒанишер-чи, // Сал-пал аҳмоқ.\nАҳмад қолоқ, // Раҳмат шалоқ.\nЭшмат ўпоқ, // Тошмат сўпоқ.\nУч йилдирки // Ўйлар Қўшоқ,\nҚотиб кетди // Калла қовоқ.\nҲой болалар, // Айтинг бундоқ:\nҚўшоқ кимга // Бўлсин ўртоқ?\nХалқимизда: “Эшмат ўпоқ, Тошмат сўпоқ” деб бошланадиган ҳикматли сўз бор. Шоир ушбу ҳикматли сўзни муваффақиятли қўллаб, шу асосда, ўзгалардан фақат айб ахтарадиган ва, шунинг оқибатида, дўстсиз қолиб кетаётган бола характеридаги иллатни холис тасвирлайди. Шеър охиридаги болаларга мурожаат эса, аслида, риторик сўроқ. Чунки, “беайб парвардигор” дейди доно халқимиз. Дўст қидирган одам ўзгалардан фазилат ахтариши керак. Ушбу шеър шу маънода “донога ишорат, нодонга калтак” вазифасини муваффақиятли ўтай олади.\nХудойберди Комиловнинг “Шикоятлар” туркумидаги “Трамвайнинг шикояти” ва “Таксининг шикояти” шеърлари, муайян маънода, Анвар Обиджон таъсиридан холи эмас. Анвар Обиджоннинг “Кумуш уй” туркумига кирувчи рамзларга йўғрилган шеърларидаги оҳанглар Худойберди Комилов ижодида ўзига хос тарзда янгиланган десак, хато бўлмаса керак. Жумладан, “Трамвайнинг шикояти” шеърига назар солайлик:\nЎнгга юриш мумкинмас, // Чапга юриш мумкинмас.\nЧарчаб қолсам бир нафас, // Тўхтаб туриш мумкинмас.\nҲатто, оддий рулим йўқ, // Чунки бошқа йўлим йўқ.\nЎтса ҳамки неча йил, // Шу издаман муттасил.\nОсма симлар қўймайди // Эркин қадам босгани.\nНима қилай, шу экан // Пешонамга ёзгани?\nАслида, бу ҳам қизиқ: биз фарзандларимизни тўғри йўлдан юр, тўғри қадам бос, тўғри гапни гапир тарзида фақат тўғрилик сари чорлаймиз. Шоир эса муттасил бир издан юришга маҳкум этилган трамвайнинг бир хилликдан зерикканини чиройли тарзда тасвирлай олган. Шуниси қизиқки, Худойберди Комилов трамвайи муттасил бир изда юришидан шикоят қилса, Вали Аҳмаджоннинг “Орзуларим эгаси” тўпламидаги “Эҳтиёткор трамвай” шеърида ушбу ҳолат ижобий ҳодиса тарзида тасвирланади:\nТемир издан чиқмайин, // Чопиб, ишлаб боради.\nАдашмайин деб яна // Симни ушлаб боради.\nЎйлаб қарасангиз, ҳар иккала нуқтаи назарда ҳам ҳақиқат бор: Худойберди Комилов трамвайи бир оз ёши улуғроқ, доимий бир хиллик унинг жонига теккан; Вали Аҳмаджон трамвайи эса ёшроқ, шу сабабли ҳам адашиб қолмай деб симни ушлаб юради. Назаримизда, ижодкорлик, ўзига хослик ҳам ана шунда намоён бўлади: бизга бир хил кўринадиган ҳолатни турли ижодкорлар турли жиҳатлардан, турли нуқтаи назарлардан талқин этишлари мумкин:\nВали Аҳмаджоннинг “Орзуларим эгаси” тўплами ҳам 2011 йилда чоп этилган китоблар орасида ўзига хос бадиияти билан ажралиб туради. Тўпламдаги “Оймома – олтин чироқ”, “Соғинтирма баҳор”, “Тажрибадан сўнг”, “Игна”, “Ғаройиб от”, “Тилла балиқ тилаги” сингари ўнлаб шеърларни ҳар қандай талабчан китобхон ҳузур қилиб ўқийди, деб ўйлайман. Шоирнинг “Булоқнинг юраги” шеъри бу жиҳатдан аҳамиятга молик.\n– Айта қолинг, дадажон, // Ўйлантирар бир жумбоқ.\nЎт ёқмаса ҳам биров, // Нега қайнар ҳў булоқ?\n– Одамларга яхшилик, // Ўйида яшар булоқ.\nШу туфайли юраги // Жўш уриб турар ҳар чоқ.\nБулоқ тубидан қайнаб чиқаётган сувни кўрган ёш бола (лирик қаҳрамон) дадасига ҳайратини намойиш қилиши, шубҳасиз. Чунки, аввало, унинг дадаси билмайдиган нарса йўқ, иккинчидан эса, булоқнинг тагидан биров ўт ёқмаса, сув қандай қилиб қайнаши мумкин?! Савол қанчалик табиий бўлса, жавоб ҳам шу қадар ишонарли: одамларга яхшилик қилиш мақсадида яшаётган булоқнинг қалби доимо жўш уриб туради (жўш урмоқ – қайнамоқ).\nХудди шундай таърифларни юқорида қайд этилган бошқа китоблар ҳақида ҳам айтиш мумкин. Уларнинг барчаси болалар адабиётимиз, ҳар ҳолда, ривожланиш йўлидан бораётганлигини тасдиқлайди. Лекин мен таъриф-тавсифни шу ўринда тўхтатиб, баъзи танқидий мулоҳазаларимни ҳам ўртага ташламоқчиман.\nЮқорида тилга олинган тўпламларнинг деярли барчасида учрайдиган камчиликлардан бири – сунъий қофиябозликда намоён бўлади. Фикримни далиллаш учун айрим мисолларга мурожаат қиламан:\nМалика така-пука, // Чунки йўқ унда ука…\nТўйгунингча опичлаб, // Ачом қилиб, ўпичлаб.\n(Худойберди Комилов. “Малика”.)\n“Така-пука”, одатда, қўрқиш билан боғланади. Маликанинг қўрқувига нима сабаб бор? Бу ўринда, “така-пука” бор-йўғи “ука”га қофия, холос. “Ўпичлаб” деб ишлатиш ҳам сунъий, “опичлаб”га қофия учун “қулоғидан тортиб” келтирилган.\nИккинчи хил нуқсонлар ижодкорларнинг сўз танлаш маҳоратига тааллуқли бўлиб, кўпинча, керакли сўзларни танлай олмасликда акс этади. Баъзи мисоллар:\nОсмондами, кўкдами, // Бўлсанг ҳамки қайда сан,\nБир кун эмас, бир куни // Яна ерга қайтасан.\n(Худойберди Комилов. “Ракетанинг самолётга мактуби”.)\nБу мисрада “осмондами, кўкдами” бошқа-бошқа маъноларни англатувчи сўзларми? Уларни қарама-қарши маънода ишлатиб бўладими?\nНавбатдаги мисолда ноўрин ишлатилган сўзларни тўла англаш учун шеърни тўлиқ келтирамиз:\nҚопағон ит бир куни, // Ириллади, ғашланди.\nМактабга кетаётган // Ҳафизага ташланди.\nЎқдек учиб келдиму // Тепдим уни аямай.\nКутилмаган зарбадан // Қочди ортга қарамай.\nҚайдан келди жасорат, // Ҳануз англаб етмайман?\nҚаршимда шер бўлса ҳам // Энди ортга қайтмайман.\n“Қўрқманг, мен бор”, дедиму // Мардларга хос қарадим.\nҚаймоқ еган мушукдек // Лабларимни яладим.\n“Катта раҳмат сизга”, деб, // Ушлаб қўйди қўлимдан.\nДик-дик урар юрагим, // Адашдим-ку йўлимдан.\n(Вали Аҳмаджон. “Кўринмас ип”.)\nШеърдан кўзда тутилган мақсад яхши, муаллиф энди вояга етиб келаётган ёш йигит-қиз кўнгилларида чечак отаётган муносабатлар ипларининг боғланишини тасвирламоқчи. Бироқ, “қаймоқ еган мушукдек лабларини ялаш” иборасини ижобий маънода қўллаш мумкинми? Бундай ҳолатда юрак “дик-дик” эмас, “дук-дук” урса керак. Бундан ташқари, нега лирик қаҳрамон “адашдим-ку йўлимдан”, дейди? “Йўлдан адашиш” ибораси ҳам, одатда, салбий маънода қўлланмайдими?\nАлбатта, юқорида қайд этилганидек, “беайб парвардигор” ёки “ойнинг юзида ҳам доғ бор”. Бинобарин, иш бор жойда камчилик ҳам бўлади. Энг асосийси, болалар адабиётимиз, айниқса, шеъриятимиз бир жойда тўхтаб қолмаган, унинг ўзига хос намуналари, озми-кўпми яратилаяпти, устозлар ёнига умидли навқирон авлод кириб келаяпти. Мана шунинг ўзи дилга таскин беради, болалар адабиётимизнинг эртасидан умид бахш этади.\nСайт бўлими: Адабий танқид, Болалар адабиёти\n© 8324 Ўзбекистон Ёзувчилар уюшмаси


Алматы-Ташкент автомобиль жолында автобус аўдарылды. 11 адам қайтыс болған » KarInform\n20-апрель күни таңда Қазақстанның қубласындағы Жамбыл областы аймағында жолаўшы автобусы қатнасыўында жол-транспорт ҳәдийсеси жүз берди. Қазақстан ИИМ баспасөз хызмети хабарына қарағанда, ЖТҲ ақыбетинде 11 адам қайтыс болған, деп жазады Kun.uz.\n- ЖТҲ ақыбетинде ўақыя орнында 8 адам қайтыс болган, 32 адам емлеўханаға алып барылған. Алынған жарақатлар себепли емлеўханада 3 адам қайтыс болған, - деп мағлыўмат берген ИИМ баспасөз хаткери Ораз Нурдилда.\nМағлыўматта жазылыўынша, ЖТҲ шемби күни саат 05:00 лер әтирапында Алматы-Ташкент автомобиль жолының 181-километринде жүз берген.\nБаспасөз хызмети баслығының айтыўына қарағанда, Toyota Camry автомобили жолдың шетинде тоқтап турған жүк машинасына урылған, бул ўақытта арқада киятырған жолаўшы автобусының басқарыўшысы алдағы авариядан қашыў ушын рульди кескин бурған ҳәм автобус аўдарылып кеткен.\nЎақыя жүз берген орынға область басшылары, прокурор, областьлық полиция департаменти баслығы ҳәм басқа басшылар жетип барған.\nҲәзирши қурбанлардың шахсына анықлық киргизилмеген.\n«Нөкис-Шымбай-Тахтакөпир» автомобиль жолында жол-транспорт ...\n2018-жылда жол-транспорт ҳәдийселери ақыбетинде неше адам ...\n«Нөкис-Шымбай-Тахтакөпир» трассасында жол-транспорт ҳ\nТөрткүлде автоавария жүз берди. 4 адам қайтыс болды


Пахта плани бажарилди, ўқитувчилар ҳамон далада\nЎзбекистон президенти Ислом Каримов пахта тайёрлаш режаси бажарилгани билан деҳқон ва фермерларни табриклаган бўлсада, лекин ҳашарга мажбуран жалб этилган ишчию хизматчилар, шифокору ўқитувчилар ҳамон пахта даласида қолмоқда. Айни пайтда кўпгина вилоятларда ўқитувчилар ва бюджет ходимлари ҳамон далада "ўзи йўқ пахтани териш"га мажбурланаётганларидан шикоят қилмоқда.\nЎзбекистон президенти Ислом Каримов пахта тайёрлаш режаси бажарилгани билан деҳқон ва фермерларни табриклаган бўлсада, лекин ҳашарга мажбуран жалб этилган ишчию хизматчилар, шифокору ўқитувчилар ҳамон пахта даласида қолмоқда. Айни пайтда кўпгина вилоятларда ўқитувчилар ва бюджет ходимлари ҳамон далада "ўзи йўқ пахтани териш"га мажбурланаётганларидан шикоят қилмоқда. Куни-кеча фақатгина олий ўқув юртлари талабалари ҳамда коллеж ўқувчилари пахта йиғим-теримидан қайтди.\nЎзбекистонда, расмий маълумотларга кўра, 3,4 миллион тонна пахта териб олингани айтилмоқда.\nҲосилнинг 90 фоизи олий навли пахтадир. Ўзбекистон Президенти Ислом Каримовнинг бу ҳақдаги баёноти ҳамда унинг пахтакорларга йўллаган табриги 24 октабрь куни расмий матбуотда эълон қилинди.\nКаримов пахтакорларни эришган зафарлари билан қутлар экан, сўнгги йилларда пахтанинг юздан ортиқ янги нави яратилиб, шулардан 27тасидан пахта саноатида фойдаланилаётганини таъкидлади.\nЛекин, айни пайтда Озодликка вилоятлардан келаётган хабарларга кўра, мажбурий ҳашарга чиқарилган ишчию хизматчилар ва ўқитувчию шифокорлар далада ушлаб турилибди.\nҚашқадарё вилоятидан келган хабарга кўра, вилоят ўқитувчилари ҳали ҳам пахта термоқда.\n- Қарши Давлат университети ва коллежлар 23 октябрь куни пахтадан уйига қайтди. Лекин мактаб ўқитувчилари ҳамон далада қолмоқда, - деди исми сир қолишини истаган қашқадарёлик мактаб ўқитувчиларидан бири.\nҚорақалпоғистоннинг Нукус шаҳридаги мактаб ўқитувчилари ҳам йўқ пахтани теришга мажбурланаётганликлари ҳақида шикоят қилишмоқда.\n-Бугун пахта тергани Тахтакўпир туманига олиб кетишди. Далада пахта қолмаган. Шундай бўлса-да, бизни далага ҳайдашаяпти. Қуп-қуруқ далада юрганимиздан кўра, мактабда болаларга дарс берганимиз яхши эмасми. Болаларимиз билимсиз қолиб кетяпдику, - дейди Нукусдаги мактаблардан бирининг ўқитувчиси.\nЎзбекистонда бу йил мактаб ўқувчилари пахтага чиқарилмади. Лекин улар ўрнига ўқитувчилар пахтага ҳайдалди.\n-Ҳозир ҳар бир мактабда саноқли ўқитувчи қолган. Бир неча синфни бирлаштириб, уларга дарс бермоқда. Қолган ўқитувчи далада, - дейди қорақалпоғистонлик ўқитувчи.\nДалада пахта қолмаган, норма хали ҳам 100кг\nЖиззахда ҳам бюджет ходимлари пахтадан қайтарилмаган.\n- Биз хали ҳам пахта даласида. Норма 100 кг. 10 кг пaхтa териб қолгaнларгa мaжбурий 1 кг пaхтa учун 500 сўмдaн тaлaб қилaди. Бермaгaнлaрни офицерлaр “сaнлaргa озиқ - овқaтни пулгa сотволиб бервомиз”, деб, дўқ қилиб, пулини олаяпти. Комбaтимиз 2 - 3 нaфaр ходимни урди. Жaвоб қaйтaра олмаймиз. Қaйтaрсек, уволит қилaди, - дейди Жиззахнинг Зафаробод тумани пахта далаларига сафарбар этилган Ички ишлар вазирлигининг Тошкент вилояти қўриқлаш бошқармаси ходимларидан бири.\nАйни пайтда расмий матбуотда 2014 йилги пахта мавсуми якунига етагани эълон қилинди.\n3,4 миллион тонналик хирмон\nЎтган йили Ўзбекистонда пахта ҳосили 3,35 миллион тоннанини ташкил этган эди. Дунёнинг энг йирик пахта етиштирувчиларидан ҳисобланган Ўзбекистонда ҳар йили 3 миллион тоннадан зиёд пахта ҳосили олинади, 1 миллион тоннадан ортиқ пахта толаси ишлаб чиқарилади.\nПахтадан келадиган даромад ҳар йили 1 миллиард 300 миллион доллардан кўпроқни ташкил этади.\nҚароргоҳи Нью-Йоркда жойлашган Очиқ жамият жамғармаси мутахассисларига кўра, Ўзбекистон ҳукумати ҳар йили миллионга яқин фуқаросини текинга пахта теришга мажбурлайди. Президент Ислом Каримов ҳукумати ва унга яқин доиралар инсон ҳуқуқларини инкор этган ҳолда пахтадан фойда кўриб келади.\nЎзбекистоннинг асосий харидорлари Хитой, Бангладеш, Эрон, Покистон ва Россиядир. Ғарбнинг етакчи тўқимачилик корхоналари Ўзбекистонда пахта етиштиришда болалар меҳнатидан фойдаланилиши боис бу мамлакат пахтасига бойкот эълон қилган.\nБу йил Ўзбекистонда ҳар йилдагидан фарқли ўрта мактаблар ёпилмади. Лекин ўқувчилар ўрнига бу йил ҳам давлат бюджет корхораналари ва ташкилотлари ходимлари пахта теримига мажбурий сафарбар этилди. Дунёдаги юздан зиёд ширкат мажбурий меҳнат маҳсули бўлган ўзбек пахтасига бойкот эълон қилган.


City халқаро бизнес марказининг илк объектлари — Конгресс холл ва «Hilton» меҳмонхонаси қуриб битказилди. Президент Шавкат Мирзиёев бугун, ... раҳбари Конгресс холлнинг ҳар бир залини кириб кўрди. Беш юлдузли «Hilton» меҳмонхонаси 21 қаватли бўлиб, унда 258 та номер мавжуд. Шулардан ...\nтармоқлари тортиш ишлари олиб борилмоқда. Конгресс-холл ва «Hilton» меҳмонхонаси қурилаётган 5-лот энг илғор майдонлардан бири. Ушбу ... конгресс-холлга туташ қурилган 21 қаватли, беш юлдузли «Hilton» меҳмонхонасини ҳам кириб кўрди. Шу ерда маҳаллий ва хорижий инвесторлар ...


Рауф Парфи қачон туғилган? « Ўзбекистон Халқ Ҳаракати\n24 April 2020 - 12:44\nБундай илмий муаммо бир неча аср аввал яшаб ўтган шахсларга нисбатан қўйиларди, аслида. Лекин, афсуски, яқин замонда ўтган ва бугун ҳали тенгдошлари ҳамда яқинлари яшаб турган бир шоирнинг туғилган санаси билан боғлиқ муаммо адабиётшунослигимизда кўрилмагандир, балки. Шунинг учун ҳам уни муаммо сифатида кўтариш кимларгадир эриш туюлар. Аммо илм аниқликни хуш кўради. Ана шу илмнинг талабидан келиб чиқиб, биз ҳам ушбу масалага ойдинлик киритишни лозим кўрдик.\nРауф Парфи илк маротаба “Тасвир” (1973) китобига киритган ўзининг “Энг узоқ ёзилган таржимаи ҳолим” шеърида “Таваллудим: 40…” деган эди. Орадан ўн саккиз йил ўтиб – 1991 йили “Ёшлик” журналининг 9-сонида қайта нашр этилган ушбу шеърнинг ўша биринчи сатрини: “Таваллудим: қирқ уч, мезоннинг йигирма еттиси…” шаклида ўзгартириб тақдим этади. Айнан шу журналнинг 1993 йил 1-сонида босилган “Жажжи дарслик” рукни остидаги “Таржими ҳолим”да эса яна шу сана – 1943 такрорланади. Хўш, бу “янгилик” қаердан пайдо бўлди? Бунинг асоси борми? Ҳа, бу масалада шоирнинг ўзи ёзувчи Набижон Боқий билан қилган суҳбатида шундай изоҳ беради: “Яқин ўтмишда, яъни – биз тенгилар туғилган замонлар “ит эгасини, мушук боласини танимаган” замонлар эди. Бировнинг туғилиши, бировнинг ўлиши билан ҳеч кимнинг иши бўлмаган, ҳаттоки, биз тарафларда метрика олиш ҳам ҳали расм бўлмаган экан. Катта бўлганимиздан кейин кўнглимизга келган йилни айтиб юраверганмиз. Кейинчалик Ҳамроқул Турсунқулнинг котиби Ҳамид Азимбоевда бир дафтар бор экан, бу дафтар хўжалик дафтари бўлиб, барча жамоанинг ҳар бир аъзоси, уларнинг фарзандлари тўғрисида маълумот бор экан. Ўша дафтарда Турсунали Парпибой ўғли Мадаминов 1943 йил 27 сентябрда туғилган, деб ёзилган. Ҳамид отанинг айтишича, шу сана тўғри эмиш”. Кўринадики, Рауф Парфи айнан мана шу маълумотга асосан ўзининг туғилган санасини ўзгартиради. Лекин “шу сана тўғри эмиш” сўзларига қараганда, шоир бу санага ҳам иштибоҳ билан қарагани маълум бўлади. Ушбу манбанинг мавжудлигига шоир билан бир қишлоқда туғилиб, вояга етган дўсти Абдурауф Водилий (шоир Абдураҳмон Водилийнинг ўғли) ҳам ишонмайди. Суҳбатларимиздан бирида у: “Ҳамид Азимбоев 60-йилларда дунёдан ўтиб кетган. Ҳозир ҳатто 90-йиллар бошидаги колхозга оид ҳужжатларни тополмаяпмиз-ку. У дафтарнинг борлигига мен ишонмайман”, дейди. Савол туғилади: Хўш, Рауф Парфи нега таваллуд санасини 1940 дан 1943 га ўзгартирди? Бунинг бирор сабаби борми эди? Билмадик, ҳар ҳолда бу сирни Рауф Парфи ўзи билан олиб кетганга ўхшайди…\nШоирнинг туғилиш санаси билан боғлиқ яна бир версия мавжуд. Бунда ҳужжатлар тилга киради. Р. Парфи ҳаётининг сўнгги йилларида у билан истиқомат қилган Сулҳида Жалилова қўлида шоир гувоҳномаси ва паспортидан ксеронусха сақланиб қолган. Туғилганлик ҳақидаги ушбу гувоҳнома, афсуски, дубликат бўлиб, унда “Повторное” ёзувли муҳр турибди. Гувоҳнома Янгийўл тумани ЗАКСидан 1955 йилнинг 15 сентябрида берилган. Унга кўра Парпиев Турсунали 1939 йилнинг 15 майида туғилган.\nПаспорт ҳам биз кутган паспортмас, Ташқи ишлар вазирлиги томонидан хорижга чиқиш учун берилган ҳужжат. 1992 йилда берилган ушбу паспортда шоирнинг таваллуд санаси “29. 09. 1939” шаклида кўрсатилган. Рауф Парфи узоқ йиллар шахсини тасдиқловчи паспортсиз яшаган, демак бу сана ҳам ҳақиқий паспортидан кўчирилмаган бўлса керакки, туғилган ой ва кундаги ҳар хиллик ҳам шундай фикрга келишимизга сабаб бўлади.\nЛекин, афсуски, биздаги маълумотлар шоиримизнинг туваллуд санаси 1940 эканлигига гувоҳлик беради. Ушбу масалада бир қатор далилларимиз борки, уларнинг аксарияти шоирнинг ўз сўзларии билан боғлиқ. Мана, улар:\nБиринчи далил: Рауф Парфининг бугунда ҳаёт қариндош ва дўстларининг маълумотлари. Ҳозирда шоирнинг Шўралисойдаги ҳовлисига эгалик қилиб, уй чироғини ёқиб турган амакиси Турдимат ота 2013 йил 9 майда биз (шоир Вафо Файзуллоҳ ва мен) билан бўлган суҳбатда: “Рауфжон мендан уч ёш кичик эди, мен 37-йилман”, деган бўлса, шоирнинг болалик ўртоғи Абдурауф Водилий эса: “Мен 1943 йилда туғилганман, Рауф акам менда уч ёш катта эди”, дея маълумот берган эдилар. Рауф Парфининг 1943 йилда туғилган курсдоши адабиётшунос Ортиқбой Абдуллаев ҳам хотира мақоласида шоирни “Рауф ака” дея тилга олади.\nБундай оғзаки маълумотларни анчагина келтириш мумкин.\nИккинчи далил: Рауф Парфи “Мени таъқиб қилар шоир деган ном…” сонетининг ўнинчи сатрида “Ай сен, ай, олтмишини тепган ёш шоир” деб ёзади. Шеър тагида “25. 09. 2000” санаси қўйилган. (Демак шоир бу шеърни туғилган кунидан икки кун олдин ёзган). Остида “2001” санаси қўйилган “Ҳазил” шеърини эса: “Биз-чи, биз не қилдик, биқсиб, олайиб? / Олтмишга ҳам кириб чиқдик лаллайиб”, дейди. Кўриниб турибдики, шоир ўзини 2000 йилда олтмишга кириб, 2001 йилда бу ёшдан чиққан ҳисобламоқда. Демак, Рауф Парфи 1991 йил ўзининг туғилган санасини 1943 га ўзгартирган бўлса-да, 2000 йилда олтмишга кирганини ва бу билан ўзининг 1940 йил туғилганини эътироф этади.\nУчинчи далил: Рауф Парфи 1965 йилда ёзган иккита шеърида ўша йили неча ёшда эканлигини айтиб ўтади. Биринчиси, “Абдуллажон марсияси”. Шоир унда:\nЙигирма беш ёшда кетдинг сен,\nЖуда эрта кетдинг, дўстгинам.\nҲай, ажал! Мақсадга етдинг сен,\nЙигирма беш ёшдаман мен ҳам,\nдеса, яна бир шеърини:\nменинг чорак асрлик умрим,\nдеб бошлайди. “Чорак” – юзнинг тўртдан бири – йигирма беш. Демак, маълум бўлаяптики, Рауф Парфи 1965 йилда ўзини йигирма беш ёшда деб ҳисоблайди.\nТўртинчи далил: Шоирдан 50–60-йиллар ижодини ўзида жамлаган йигирмата умумий дафтар сақланиб қолган. Улардаги шеърларнинг аксарияти бугунга қадар чоп этилмаган. Хронологияга кўра 14-рақамли дафтарда куйидаги шеър келади:\nЎн саккиз ёш – парча ҳаёт.\nВарақланар ўн саккиз ёш\nБир китоб сингари бошдан.\nАфсусларга ким берар дош,\nЎн саккиз минг хаёл бошда,\nКўзларимда ўн саккиз ёш.\nЎн саккиз ёш – парча ҳаёт…\nШеър бор-йўғи мана шу етти мисрадан иборат. Шу етти мисрада “ўн саккиз” беш марта, “ўн саккиз ёш” жумласи эса тўрт марта такрорланган. Кўриниб турибдики, бу рақам шоирнинг ёши билан боғлиқ. Шеър тагида эса “1958” санаси қўйилган.\nБешинчи далил: Ҳалиги йигирматадан биринчиси ҳисобланган дафтарнинг 6-бетида устидан чизиб ташланган шундай муҳим бир шеърга дуч келамиз: Келажагим ўйлайман, / Етти синф битирдим-ку. / Хаёлларга ботаман… / Дирижёрлик яхши-ку… Уч банддан иборат ушбу шеърнинг ёзилиш санаси кўрсатилмаган. Ундан кейинги “Қўлга олиб рубобни…” тўртлиги остида “15. 04. 55” санаси қўйилган. Демак. “Келажагим ўйлайман…” деб бошланган шеър ҳам 1955 йилда ёзилган. Бундан маълум бўладики, қалби келажак орзуларига тўла Турсунали шу йили “етти синф битир”ган. Бу унинг 1948 йили – саккиз ёшида мактаб борганига гувоҳлик беради. Агар у 1943 йил туғилганда эди, саккиз эмас, беш ёшида мактаб борган бўлар эди. Бу эса мантиққа тўғри келмайди.\nХуллас, юқоридаги далилларнинг барчаси шоир Рауф Парфининг туғилган санаси 1943 эмас, 1940 йил эканлигини тасдиқлаб турибди. Шундай экан, Ўзбекистон Халқ шоири (1999), Халқаро “Lotos” мукофоти соврундори (1993) шоир Рауф Парфи таваллудининг 80 йиллиги барчамизга муборак бўлсин.


Дональд Трамп инаугурацияси Twitter’да энг кўп кўрилган трансляция бўлди\n19:31 / 25.01.2017\nАҚШнинг 45-президенти инаугурациясини Twitter’даги PBS NewsHour дастури тўғридан-тўғри трансляцияси давомида 6,824 миллион киши томоша қилди. Бу эса ушбу ижтимоий тармоқ учун рекорд саналади, деб хабар берди Variety.\nТрансляцияни Трамп қасамёди пайтида энг кўп одам кўрган – бир вақтда 377 минг инсон кузатди. Бунга қадар эса АҚШдаги 2016 йилги президентлик сайловлари Twitter’да энг кўп томоша қилинган трансляция бўлганди. Уни BuzzFeed намойиш этган бўлиб, ўшанда видеони 6,8 миллион инсон кўрган.


19:03 14.09.2017 (Янгиланган 21:40 14.09.2017) Ҳавола олиш\nГуруҳ чет элда яшаётган фуқароларнинг Ташқи ишлар вазирлиги манзилига келиб тушаётган мурожаатларини мониторинг қилиб боради ва уларга ўз вақтида жавоб берилишини назорат остига олади.\nТОШКЕНТ, 14 сен — Sputnik. Ўзбекистон президенти Шавкат Мирзиёев 2017 йилнинг 12 сентябрида 5055-сонли фармойишни имзолади. Унга кўра, чет элда яшаётган фуқароларнинг мурожаатларини кўриб чиқиш учун — Муассасалараро ишчи гуруҳ (МИГ) ташкил қилинди.\nМуассасалараро ишчи гуруҳнинг асосий мақсади – чет элда яшаётган фуқаролар учун Ўзбекистон Ташқи ишлар вазирлигининг ҳуқуқий-консуллик хизматларига кенгроқ йўл очиш ва улар орасида норозилик ҳолатлари юз беришига йўл қўймаслик.\nМИГ чет элда яшаётган фуқароларнинг Ташқи ишлар вазирлиги манзилига келиб тушаётган мурожаатларини мониторинг қилиб боради ва уларга ўз вақтида жавоб берилишини назорат остига олади.\nШунингдек, президент фармонида фуқаролар мурожаатларини қабул қилганда замонавий ахборот коммуникация технологияларидан ва давлат интерактив хизматларидан имкон қадар кенгроқ фойдаланишни йўлга қўйиш масаласи ҳам айтиб ўтилган.\nЭслатиб ўтамиз, "Халқ билан мулоқот йили" тадбири доирасида, Ўзбекистон Ташқи ишлар вазири Абдулазиз Камиловнинг 2017 йилнинг 5 июлида бўлиб ўтган мулоқоти давомида чет элда яшаётган фуқаролар дуч келаётган кўплаб муаммолар кўтарилган эди. Уларнинг аксарияти чет элга чиқиш стикери, ватанига қайтиш сертификати, фуқаролик масалалари ва бошқалардан иборат эди.


Бош вазир ҳокимни ишдан олди\n30 октябр 2020, Тошкент вақти: 06:03\nХабарларга қараганда, 9 октябрь куни бўлиб ўтган Наманган шаҳри фаоллари йиғилишида иштирок этган Ўзбекистон Бош вазири Шавкат Мирзиёев шаҳар ҳокими Аюбхон Раҳматуллаевни вазифасидан четлаштирган.\nМустақил кузатувчи Ғафуржон Тошпўлатовнинг сўзларига қараганда, йиғилишда Бош вазир ҳокимни шаҳар аҳолисини пахта теримига тўлиқ жалб этмаганликда айблаган. Ш.Мирзиёев 400 минг киши яшайдиган Наманган шаҳридан бор-йўғи 10 мингга яқин одам теримга чиқарилаётганини салбий баҳолаган. Бош вазир А.Раҳматуллаевни йиғилиш залидан чиқариб юборган. А.Раҳматуллаев жорий йилнинг 6 январида шаҳар ҳокимлигига тайинланган эди.\nМаълум бўлишича, вилоят раҳбариятига ҳозир теримда банд бўлганларга қўшимча яна 40 минг фуқарони далага олиб чиқиш топшириғи берилган. 10 октябрдан бошлаб Наманган шаҳри ва туманлардаги бозорларда, маҳаллаларда, давлат ва нодавлат ташкилотларда ўз юмушлари билан банд бўлган кишилар мажбурий равишда пахта теримига жалб этиляпти. Йўл-патруль хизмати ходимлари хусусий автомобиль эгаларини ҳам пахта теришга мажбур қиляпти.\nАйни пайтда Наманган шаҳри ҳокими вазифасини шу вақтгача ҳокимнинг биринчи ўринбосари бўлиб ишлаб келган Акмалхон Абдуғаффоров бажармоқда. Вилоят давлатга пахта топшириш режасини бажаргач, шаҳар халқ депутатларининг навбатдан ташқари сессиясида Наманганнинг янги ҳокими тайинланиши кутиляпти.


Тошкент вилоятида иши жиноий судда кўрилаётган судланувчидан Олий Мажлис депутати Расул Кушербаевга қарши кўрсатма бериш талаб қилингани иддао қилинмоқда. 7 сентябрь кунги суд мажлисида депутат ва тергов органлари ходимлари сўроқ қилинди, деб хабар бермоқда Kun.uz мухбири.\n7 сентябрь куни Жиноят ишлари бўйича Оққўрғон туман судида Зокиржонов Жавоҳир Зокиржон ўғлига нисбатан юритилган жиноят иши бўйича навбатдаги суд мажлиси бўлиб ўтди. Унда гувоҳлар сўроқ қилинди.\nЗокиржонов Жавоҳир Зокиржон ўғли\nТергов органи айблов хулосасига кўра, «Қўшёғоч олтин файзли балиқлари» МЧЖ раҳбарлари – Жавоҳир Зокиржонов ва унинг акаси Бекзод Зокиржонов 2019 йил июнь-сентябрь ойлари давомида балиқчилик ҳавзасини ташкил этиш учун қазиб олинган қум-шағал аралашмаларини иш ҳақи ва бошқа мақсаддаги ҳисоб-китоб келишувига асосан ташиб кетилишига йўл қўйган. Шу тарзда, тадбиркорлар ўзларига ишониб топширилган ва уларнинг ихтиёрида бўлган жами қиймати 600 789 105 сўмлик давлат мулкини ўзлаштириш ва растрата қилиш йўли билан талон-торож қилганликда айбланяпти.\nАдвокат Умид Давлатовнинг Kun.uz'га маълум қилишича, унинг ҳимояси остидаги Жавоҳир Зокиржонов Жиноят кодексининг 167-моддаси («ўзлаштириш ёки растрата йўли билан талон-торож қилиш») 3 қисми «а» бандида назарда тутилган жиноятни содир этганликда айбланмоқда. Адвокат ушбу жиноят иши доирасида бир қанча процессуал тартиблар бузилгани, судланувчининг айблилигини исботлаш учун етарли далил мавжуд эмаслигини эътироф этиб, оқлов ҳимоя позициясида эканини билдирди.\nСудланувчи Жавоҳир Зокиржоновга кўра, ундан туман прокурори катта ёрдамчиси – ишни юритган терговчи Жамолшер Рустамов депутат Расул Кушербаевга нисбатан кўрсатма беришини талаб қилган.\n«Ҳаммасини у қилган, деди. Сен фақат ўртада тургандинг, ўша нарсани ёзиб берсанг, бас, деди... «Менинг номимга жой берилганди, корхонанинг норасмий раҳбари у эди», деб ёзиб бер, деган», – дея судда кўрсатма берди Жавоҳир Зокиржонов.\nАдвокатнинг илтимосига кўра, судда депутат Расул Кушербаев ҳам гувоҳ тариқасида сўроқ қилинди. У Жавоҳирни аввалдан танишини, сайловчиларига ғамхўр бўлиб, Янгийўл ва Чиноз туманларида яшовчи аҳоли мурожаатини доим ўрганиб келганини, Зокиржонов ҳам шулардан бири бўлганини айтди.\n«Янгийўл туманида фаолият олиб борувчи тадбиркорлар сонини аниқ билмайман, бутун республикада ҳам кўп. Менга улардан кўп масалада мурожаат келиб тушади. Жавоҳир ва унинг акаси мен яшаётган маҳаллада истиқомат қилади. Кимгадир иши битишида қандайдир нафим тегса, бу нотўғри тушунилиб, бунда менинг улушим бор, деган фараз пайдо бўлса – бу ўша одамларнинг бузуқлигидан.\nБалиқчилик хўжалигини ташкил этишда ҳам акаси менга мурожаат қилганди. Ҳужжатлари битмаётганини айтганда, ҳокимиятдан сўраганман: ҳаммаси расо бўлса, нега ишни пайсалга соляпсиз? Бу айнан жойларда ишчи гуруҳ билан масалаларни ўрганиш пайтида юз берган. Унга ҳуқуқий маслаҳатлар бериб, тадбиркорлигини қўллаб-қувватлаб келганман. Аммо қўллов корхона меники эканини англатмайди. Агар шундай бўлса, Янгийўл, Юқори Чирчиқ ва бутун республикада кўмак олган тадбиркорларнинг жойлари меники бўлиб чиқиши керак. Бу нотўғри қараш», – дейди у.\nКушербаевнинг таъкидлашича, Жавоҳир Зокиржоновга терговолди суриштирув бошланганда, депутатнинг прокуратура органлари билан боғлиқ бошқа муаммолари ҳам пайдо бўлган. Буларнинг ҳаммаси бир вақтга тўғри келган.\n«Наҳотки, бу ишни қилишган, деган шубҳа пайдо бўляпти. Давлат раҳбарининг сиёсатидан юриб, тадбиркорларга ёрдам бериб, уларни қонуний қўллаб-қувватлаш оқибатида бунақа гаплар чиқса, депутат нима иш қилиш керак? Мен депутатлик ваколатимдан келиб чиқиб, кўмак берганман. Агар улар ноқонуний иш қилган бўлса, процесс давомида барчаси қонуний кўриб чиқилсин. Қонунлар ишласин. Айби бўлса, айбли бўлиши керак. Айби бўлмаса, сохталаштириш шарт эмас. Булар сайлов округимдаги сайловчилар, ҳар бир сайловчи учун судда келиб жавоб бериш талаб этилса, буни бажаришга тайёрман», – деди у.\nШунингдек, судда балиқчилик ҳавзасини ташкил этиш учун ер қазиш ишларини бажарган тадбиркор Азиз Йўлдошев ҳам гувоҳлик берди. Унинг айтишича, судланувчининг акаси Бекзод Зокиржонов бажарилган иш учун тўловни ўз муддатида бажармаган. Шу туфайли, у иш ҳақи эвазига қазиб олинган шағални беришини сўраган. Аммо терговда ҳам, судда ҳам ҳавзадан қанча машина қум-шағал олиб кетганини аниқ айта олмади.\nЙўлдошевнинг билдиришича, ҳавзадан чиққан қум-шағал «ҳавзанинг дамбасини қуриш учун» ишлатилган. Бундан ташқари, «ҳокимият топшириғи билан юк машиналар саноқсиз марта ҳавзадан шағал олиб кетган».\nСудда Бош прокуратура ҳузуридаги Иқтисодий жиноятларга қарши кураш департаменти Бекобод туман бўлими бошлиғи лавозимида ишлаган ҳамда терговни олиб борган туман прокурори катта ёрдамчиси Ифтихор Султонов (ҳозирда бошқа лавозимда фаолият олиб бормоқда) ҳам гувоҳ сифатида сўроқ қилинди. У ва ишни юритган терговчи Жамолшер Рустамов депутат Расул Кушербаевга нисбатан кўрсатма талаб қилинганини инкор этиб, жиноят иши амалдаги қонунчиликка мувофиқ юритилганини айтишди.\nСуд 9 сентябрга қадар танаффус эълон қилди. Кейинги суд мажлисида томонлар музокара нутқини билдиради.


Учқудуқ туманида Ўзбекистон Республикаси Президентининг 2018 йил 7 июндаги “Ҳар бир оила-тадбиркор” дастурини амалга ошириш тўғрисида”ги ПҚ-3777-сонли қарорининг ижроси ўрганилди. » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Учқудуқ туманида Ўзбекистон Республикаси Президентининг 2018 йил 7 июндаги “Ҳар бир оила-тадбиркор” дастурини амалга ошириш тўғрисида”ги ПҚ-3777-сонли қарорининг ижроси ўрганилди.\n5-12-2018, 18:34, admin\nХалқ депутатлари Учқудуқ туман кенгаши O’zLiDeP депутатлик гуруҳида Ўзбекистон Республикаси Президентининг 2018 йил 7 июндаги "Ҳар бир оила-тадбиркор” дастурини амалга ошириш тўғрисида”ги\nПҚ-3777-сонли Қарори ижроси Учқудуқ туман ҳокимининг\n2018 йил 13 июндаги 293-Қ-сонли қарори қабул қилинган бўлиб тадбиркорлик фаолияти ташкил этишга амалий ёрдам бериш ҳамда мониторинг қилиш бўйича туман ишчи гуруҳи тасдиқланган.\nТумандаги тижорат банклари томонидан 65 нафар фуқароларга 1275,0 млн. сўм миқдорда, умумий ажратилган ресурсга нисбатан 63% маблағлар ўзлаштирилган.\nТИФ Миллий банк Учқудуқ филиали томонидан 2018 йилнинг\n25 ноябрь ҳолатига 52 нафар фуқароларга 1048,0 млн.сўм миқдорда, ажратилган ресурсга нисбатан 104% маблағлар ўзлаштирилган.\nАТБ "Микрокредитбанк” Учқудуқ филиали томонидан 2018 йилнинг 25 ноябр ҳолатига 13 нафар фуқарога 227,0 млн.сўм миқдорида, ажратилган ресурсга нисбатан 23% кредит маблағлари ажратилган.\nАжратилган кредит маблағлари ажратилган фуқароларнинг 15% қисми овулларда истиқомат қилувчи фуқаролар ҳиссасига тўғри келмоқда. Яъни 10 нафар фуқароларга ўз тадбиркорлигини амалга ошириш учун кредит маблағлари ажратилган.\nШунингдек йиғилишда туман бандликка кўмаклашиш маркази директори ҳамда туманда фаолият олиб бораётган банклар раҳбарлари ҳам ушбу Қарор ижроси юзасидан амалга оширилаётган ишлар бўйича ахборот беришди. Депутатлик гуруҳи йиғилиши сўнгида тегишли йиғилиш қарори қабул қилиниб, барча депутатларга фуқороларга ажратилган кредитларнинг мақсадли ишлатилиши юзасидан таъсирчан жамоатчилик ва депутатлик назорати олиб бориш вазифаси юклатилди.


Бўка тумани ИИБ бошлиғи, полковник Илҳомбой Худойберганов раҳбарлик қилаётган учинчи секторга ўнта маҳалла биркитилган. Ушбу маҳаллаларда дастлабки кундан бошлаб аҳолининг турмуш тарзи, мавжуд ижтимоий муаммолар жиддий ўрганилди. Бу жараёнда кўчаларнинг ҳолати, узлуксиз тоза ичимлик суви, газ ва электр таъминоти, аҳоли бандлигига эришиш масалалари ҳам назардан четда қолмади.\nАҳолининг доимий иш билан бандлиги жиноятчиликнинг камайишида муҳим омил саналади. Буни яхши англаб етган сектор раҳбари кўмаги билан бир миллиард сўмдан ортиқроқ банк кредитлари олиниб, 8 та иссиқхона, 32 та паррандачилик, қуёнчилик ва ҳунармандлик шохобчаси ташкил этилди. Эндиликда уларда юзлаб ёшлар меҳнат қилиб, юрт тараққиётига муносиб ҳисса қўшишмоқда.\nУчинчи сектор фуқароларнинг тадбиркорлик билан шуғулланишига ҳам имкон бермоқда: учрашувларда улардан тушаётган таклифлар инобатга олиниб, синов тариқасида ҳар бир маҳаллада биттадан тикувчилик цехи очилганди. Бугун уларда меҳнат қилаётган хотин-қизларнинг моҳир қўлларида тайёрланаётган маҳсулотлар нафақат тумандаги, балки бошқа жойлардаги бозорларда ҳам ўз харидорларини топмоқда.\n– Ҳунарсиз бўлганим ва ёшим бир жойга бориб қолгани сабабли иш сўраб борган ташкилотларнинг бирортасидан жўяли фикр чиқмади. Шунда Даштобод маҳалласида туман ИИБ бошлиғи ўтказган йиғилишда дилимдагини айтдим. Шу жойнинг ўзида мутасаддиларга топшириқ берилди. Эртаси куни эса Бўкадаги чеварчилик корхонасига олиб бориб, икки ҳафта тикиш-бичишни ўргатиб, сўнг имтиёзли кредит билан тикув машиналарини олиб келиб беришди. Ҳозир қизим билан болалар кийим-кечакларини тикяпмиз. Бозорда харидорларимиз кўп. Рўзғоримизни бутлаб олдик, – дейди фуқаро Гулчеҳра Розиқова.\nЙиллар давомида ўйдим-чуқур бўлиб кетган ички йўлларга асфальт ётқизилди. Оқбалиқ, Жағалабайли маҳаллаларидаги ташландиқ ҳолга келиб қолган сув иншоотлари «Бўкасувоқова» балансига киритилди ва аҳолининг тоза ичимлик сувига бўлган талаби қондирилди.\nЁшларнинг жисмонан соғлом бўлиб вояга етишиши масаласи ҳам сектор фаолиятининг асосий йўналишига айланди. Чунончи, 8 та мактабда спорт тўгараклари иши йўлга қўйилди. Натижада якунланган йилда туман ёшларидан беш нафари республика миқёсида ўтказилган мусобақаларда қатнашиб, ғолиб бўлишди.\nТуман ҳудудида Бекобод шаҳри, Сирдарё вилояти ва Фарғона водийси, шунингдек, қўшни Тожикистон Республикасига ўтадиган йўллар бор. Кейинги йилларда бу ерга савдо-сотиқ ишлари билан ёки меҳмонга келиб, жиноят содир этганлар кўп бўлди ва жиноятларни «иссиқ изида» очиш бироз қийинлашди. Шу инобатга олинган ҳолда, Бўка – Бекобод йўналишидаги магистрал йўлнинг олтита жойига видеокузатув камералари ўрнатилди. Эндиликда туман ИИБ навбатчилик қисми онлайн тарзда тўғридан-тўғри кузатув олиб бормоқда. Шунингдек, туман ҳудудидаги 40 та маҳалла фуқаролар йиғинининг кириш кўчалари ва аҳоли гавжум жойларда жамоатчилик кузатув масканлари барпо этилди. Натижада ўтган йили жиноятчилик сезиларли даражада камайди. Сўнгги ўн йилда илк марта бундай ютуққа эришилгани учун ходимларнинг асосий қисми рағбатлантирилди.\nЭътироф этиш лозимки, буларнинг бари ҳамкорликдаги ҳаракат самарасидир. Шунинг учун бу тажриба жорий йилдан бошлаб барча туман ва шаҳарларда қўлланила бошланди.


Уйқуда озиш: энди бу чўпчак бўлмай қолди » Ўзбекистон янгиликлари – Zamin.uz\n04 май 2017, 22:29\nДунёда семизлик катта суръатларда кўпайиб бормоқда. Олимлар буни камҳаракатлик ва нотўғри овқатланиш билан боғламоқдалар. Улар бизга спорт билан шуғулланишни, ҳеч бўлмаганда ишдан қайтаётганда автобусдан бир-икки бекат олдинроқ тушиб қолиб, пиёда юришни ёки лифтдан воз кечиб, хонадонимизгача пиёда кўтарилишимизни тавсия қиладилар.\nСпорт ва жисмоний машқларнинг турли хили бор. Бутун дунё камҳаракатликдан азият чекаётган бир пайтда Буюк Британиядаги тренажёр залларидан бирида янги фитнес-дастур ишга туширилди. Бу дастурга кўра унинг иштирокчилари калорияларни уйқуда эритар эканлар.\nNapercise номли ушбу машғулот куннинг ўртасида ўтказилади ва бир соат давом этади. Машғулотнинг бошида ва охирида танани чўзувчи машқлар ўтказилади, асосий қисмини эса 45 дақиқалик уйқу эгаллайди. Барча шуғулланувчилар кроват, ёпинчиқ, ёстиқ ва уйқу учун ниқоб билан таъминланадилар, машғулот ўтказиладиган хонада эса уйқу давомида калориялар эришига хизмат қиладиган хона ҳарорати ушлаб турилади. Хуллас, уйқу давомида вазн йўқотиш чўпчак бўлмай қолди.\nҲозирча Napercize дастури фитнес-тармоқнинг фақатгина битта клубида ишга туширилди, бироқ оммалашса, бошқаларида ҳам давом эттирилади.\nБундай машғулот ҳақида шифокорларнинг фикри қандай? Уларнинг фикрича, 45-60 дақиқалик уйқу ҳақиқатдан ҳам дам олиш ва чарчоқни чиқариш учун фойдалидир.\nЯнгиликлар » Ҳаёт тарзи » Уйқуда озиш: энди бу чўпчак бўлмай қолди\n09:39 Ҳомиладор аёллар учун фитнес


Юз ёшдан ошган инсонлар нима истеъмол қилган\nУзоқ умр кўриш учун қандай овқатланиш керак?\nАмерикалик олим Дэн Бюттнер Eat This, Not That нашрига 100 ёшдан ошган инсонлар истеъмол қилмайдиган маҳсулотлар номини маълум қилди.\nАмерикалик олим Дэн Бюттнер Eat This, Not That нашрига 100 ёшдан ошган инсонлар истеъмол қилмайдиган маҳсулотлар номини маълум қилди.Дунёда бешта “мовий доира” бўлиб, у ерда 100 ёшдан ошган инсонлар сони бошқа жойларга қараганда нисбатан кўп. Булар Сардиния (Италия), Окинава (Япония) Икария, (Греция) Никоя (Коста-Рика) шаҳарлари ҳамда Калифорнияниядаги вилоят аҳолиси бўлиб уларни фақатгина бир одат бирлаштириши мумкин. Яъни улар буғдойли, дуккакли маҳсулотлар ва қизил винони кўп истеъмол қилади.Олимнинг таъкидлашича, узоқ умр кўриш учун таркибида шакар бўлган ва ундан тайёрланган озиқ-овқатлар ҳамда газли ичимликларни истеъмол қилмаслик керак. Мутахассисларнинг таъкидлашича, кунида 28 грамм (яъни етти чой қошиқ) шакар истеъмол қилиш меъёрий миқдор ҳисобланади. Шакарли маҳсулотлар юрак-қон томир тизими, қандли диабет, семизлик каби касалликларни келтириб чиқаради.Шунингдек кунлик рационда гўшт (айниқса, қизил) ва бекон, колбаса каби гўшт маҳсулотларни истеъмол қилишни камайтириш лозим. Чунки, колбаса таркибида туз ва консервантлар кўп бўлиб, қайта ишланган гўшт маҳсулотлари юрак ишемик касалликларига чалиниш хавфини 18%, қизил гўшт эса- 9% га оширади.\nфойдали, шифокорлар тавсияси, кето-диета, диета, доктор маслаҳати\nОлимнинг таъкидлашича, узоқ умр кўриш учун таркибида шакар бўлган ва ундан тайёрланган озиқ-овқатлар ҳамда газли ичимликларни истеъмол қилмаслик керак.\nДунёда бешта “мовий доира” бўлиб, у ерда 100 ёшдан ошган инсонлар сони бошқа жойларга қараганда нисбатан кўп. Булар Сардиния (Италия), Окинава (Япония) Икария, (Греция) Никоя (Коста-Рика) шаҳарлари ҳамда Калифорнияниядаги вилоят аҳолиси бўлиб уларни фақатгина бир одат бирлаштириши мумкин. Яъни улар буғдойли, дуккакли маҳсулотлар ва қизил винони кўп истеъмол қилади.\nШаҳар аҳолиси қон босими, холестерин, инфаркт ва семизлик хавфини оширувчи фастфудни умуман истеъмол қилмасликка ҳаракат қилади.\nОлимнинг таъкидлашича, узоқ умр кўриш учун таркибида шакар бўлган ва ундан тайёрланган озиқ-овқатлар ҳамда газли ичимликларни истеъмол қилмаслик керак. Мутахассисларнинг таъкидлашича, кунида 28 грамм (яъни етти чой қошиқ) шакар истеъмол қилиш меъёрий миқдор ҳисобланади. Шакарли маҳсулотлар юрак-қон томир тизими, қандли диабет, семизлик каби касалликларни келтириб чиқаради.\nШунингдек кунлик рационда гўшт (айниқса, қизил) ва бекон, колбаса каби гўшт маҳсулотларни истеъмол қилишни камайтириш лозим. Чунки, колбаса таркибида туз ва консервантлар кўп бўлиб, қайта ишланган гўшт маҳсулотлари юрак ишемик касалликларига чалиниш хавфини 18%, қизил гўшт эса- 9% га оширади.


«Халқимиз вазиятни тўғри қабул қилиб, саросимага тушмади». Шавкат Мирзиёев — энерготизимдаги носозликлар ҳақида – Газета.uz\nLotinchada 26 январ 2022, 17:31 Сиёсат\nАйни вақтда бўлиб ўтаётган видеоселектор йиғилишида президент Шавкат Мирзиёев кечаги электр энергия таъминоти узилиши бўйича муносабат билдирди, деб хабар берди блогер Азиза Қурбонова.\n«Биз бугунги кунда глобал дунёда яшамоқдамиз. Глобал оламда ҳамма нарса бир-бирига боғлиқ. Ҳар бир одамнинг ҳаёти бутун инсоният ҳаёти билан янада кўпроқ боғлиқ бўлиб қолмоқда. Олис-яқин ҳудудларда юз бераётган турли ижтимоий-иқтисодий жараёнлар, техноген офатлар бизга ҳам ўз таъсирини ўтказмасдан қолмайди», — деди у.\nДавлат раҳбари «куни кеча электр таъминоти бўйича содир бўлган техник узилиш бир зумда бутун минтақа ҳаётида кучли акс-садо берганига барча гувоҳ бўлгаинин» айтди.\n«Бу авариядан ўша заҳотиёқ хабар топиб, дарҳол ҳукумат комиссиясини тузишга топшириқ бердим, — деди президент. — Комиссия, тармоқ ва ҳудуд раҳбарлари билан доимий мулоқотда бўлиб, авария ҳамда унинг иқтисодиёт ва аҳоли ҳаётига салбий таъсирини бартараф этиш бўйича ишларни, шахсан назоратимга олдим».\n«Бундай ҳолатда халқимиз ҳам вазиятни тўғри қабул қилиб, саросимага тушмади. Фурсатдан фойдаланиб, аввало сабр-тоқатли халқимизга, шунингдек, ушбу вазиятни бартараф этишда жонбозлик кўрсатган барча соҳа ва идоралар ходимларига, шунингдек, оммавий ахборот воситалари ва ижтимоий тармоқ вакилларига ўз миннатдорчилигимни билдираман», — деди Шавкат Мирзиёев.\nУнинг сўзларига кўра, «бу ҳодисадан тўғри хулоса қилиб, Ўзбекистон тараққиётини даврнинг глобал муаммолари билан янада боғлиқ ҳолда кўриш керак». Бу борадаги мавжуд таҳдид ва муаммоларни бартараф этишга доимо тайёр туриш зарурлигини таъкидлади.\n«Тинч-осойишта ҳаёт осмондан тушмайди. Бу ҳаётни қадрлаш, асраб-авайлаш, бу ҳаётни ҳимоя қилиш керак.» — президент\n26 январ, 19:29\nХалқимиз неча йиллардан бери айтай чироқ ўчиришларга ўрганиб кетган..


Соғлом уйқунинг асосий омиллари маълум қилинди - Zamin.uz\n13:55 / 20 марта 2020\nХалқаро пресс клубнинг “Қадамма-қадам” лойиҳасида Ўзбекистон соғлиқни сақлаш вазири Алишер Шодмонов инсон саломатлигини сақлашда тўғри овқатланиш ва ҳаракатнинг аҳамияти, семизлик муаммоси ҳақидаги фикрларини билдирди.\nАлишер Шодмонов ошқозонда истеъмол қилинаётган овқатнинг тақсимоти ҳақида тушунтирди.\n“Ошқозоннинг учдан бири овқат, учдан бири суюқлик билан тўлиши керак. Қолган учдан бир қисми эса бўш қолиши керак.\nБир кунда неча марта овқатланиш керак? Тиббиётда 5 маҳал овқатланиш кераклиги айтилади. Оз-оздан еб турилса, тўйиш ҳисси пайдо бўлади”, - деди Шодмонов.\nУнинг фикрига кўра, тўйиш ҳисси инсон миясида 20 дақиқада шаклланади.\n“Демак, шошилмасдан овқат ейишимиз керак. Кўпинча уйга келиб, шошилиб, 3-5 дақиқада овқатланамиз. Қорнимиз тўйиб кетган, лекин кўзимиз тўймаган. Яна нима есам экан деймиз. Ана шу 20 дақиқани кутишимиз керак”, - дея қўшимча қилди Шодмонов.\nКўрсатув давомида Соғлиқни сақлаш вазири тўйларда кўп миқдорда овқат истеъмол қилиниши масаласига ҳам тўхталди.\n“Биз кечки овқатни 18.00дан емасликни тавсия этамиз. Овқатни кеч ейиш нимага олиб келади? Ошқозонни тўйдириб олдингиз ва уйқуга ётдингиз. Биринчидан, уйқуга кетиш қийин, уйқуингиз нотинч бўлади. Эрталаб жуда оғир уйғонасиз. Агар уйқуга ётишдан олдин овқат ўрнига салат, сабзавот есангиз, қатиқ ичиб ёки сут маҳсулотини истеъмол қилиб, ундан кейин 1 соат пиёда юргач, ухласангиз, уйқунгиз ҳам соғлом бўлади”, - деди Шодмонов.\nУчдан бири таомга...\nКам ейдиган болани овқатлантиришнинг 4 йўли\n26.02.17, Ҳаёт тарзи